Саодат соҳилидаги шоир - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nСаодат соҳилидаги шоир\nЧоп этилган 05 Апрел 2018\tКӯришлар: 1796\nЖамшид Пиримов портретига чизгилар\nОғир карвон устоз...\nБаҳорнинг илиқ нафаси эсиб, кайфиятингиз кўтарилади. Текис асфалтда маршрутка гўё учиб кетяпти. Шаҳар ва қишлоқларда, йўл четида бажарилаётган бунёдкорлик, ободончилик ишларини кўриб, кўзларингиз қувонади. Ҳаётда гўё уйғонишу жонланиш. Ҳамма кўчада, дарвозаси олдида иш билан банд. Шоир айтганидек:\nШивир-шивир оҳангларни туяяпти юрагим,\nШу туйғуга ташна эдим, шу куйга мен интизор.\nКулгусидан гулнинг дарак бераяпти юрагим,\nҚатим-қатим нур ипи-ла палак тикмоқда баҳор.\nУзоқ йўлнинг шуниси яхшики, хоҳлаганингча хаёл суришинг ёки ўтган кунларингни сарҳисоб қилишинг, ё бўлмаса келгуси режаларни тузиб олишинг мумкин бўлади. Мен эса, Жамшид ака билан илк марта учрашган кунимни эслаб кетяпман.\n2001 йилнинг сентябр ойида, Солиҳа опам мени Суғд вилоят радио-телевидениесига ишга таклиф қилди. Ҳаётнинг оғир синовларидан кейин энди биринчи марта шаҳар марказига ишга келишим, ҳали ҳеч кимни танимайман, оилавий шароитим оғир, кийимим ҳам оддий, оинаи жаҳонда ўз кўрсатувлари билан машҳур бўлган “элита”лар олдида ўзимни ноқулай сезиб, қимтиниб ишга келиб-кетиб юрган пайтларим эди. Журналистика соҳасида менга устозлик қилган Солиҳа Олимова эшиттиришларни қандай тайёрлаш, интервю олишда нималарга эътибор қаратиш кераклиги ҳақида маслаҳат бераётган эди. Кабинетга баланд бўйли, сочлари қўнғиртоб, қарашлари жиддий бир киши кириб келди. Биз дарҳол ўрнимиздан туриб, салом бердик.\nМуаллима бизни таништирди. Мен “тирик шоир”ни биринчи марта кўриб турган эдим. Ижод аҳлини олисдаги юлдуз каби тасаввур қилардим. Болалигимдан шеърларини ўқийвериб ёд олганим Жамшид Пиримовнинг шунчалар камтарин ва самимий инсон эканлигини кўриб, ҳайрон бўлиб қолдим. Суҳбатимиз асносида у киши бошимдан ўтказган кунлардан воқиф бўлиб, менга оталарча ғамхўрлик билан: -Хафа бўлманг, онажон, ҳали ҳаммаси яхши бўлади. Фарзандларингиз улғайиб, паҳлавон йигитлар бўлишади, мени айтди, дерсиз. Сиз энг бахтиёр она бўласиз… - деганида кўзларимдан ёш қуйилган эди. Мана, ўша гапга ҳам 20 йилча бўлиб қолди.\nҲар гал Жамшид ака ҳақида сўз кетса, ”онажон”, деган сўзлари қулоғим остида жаранглайди. Отам меҳрини туйгандай бўламан. Худога минг қатла шукрлар бўлсин, бугун мен чиндан ҳам бахтиёр онаман. Паҳлавонларим улғайиб, уйли-жойли бўлишди. Набираларим бор, етказганига шукр. Бу тўкисликка етишишда, Жамшид ака, Солиҳа опа каби инсонларнинг менга берган руҳий мададлари ҳам ҳисса бўлиб қўшилган, дея оламан.\nЖамшид аканинг яна бир хизматлари борки, бунинг учун бир умр миннатдорман. Бу ҳам бўлса, мени Зулфия Бобоева билан таништирганидир. Устоз сабаб, мен опам каби яқин сирдош, ғамхўр дўст, меҳрибон она, фидойи ва матонатли инсон билан яқинлашдим. Мен учун яна бир эшик очилди. Қачон шеър эшитгим келса ёки соғинч туйғулари жўш урса, Деваштичнинг Мужун қишлоғига қараб кетвораман. Ҳар гал мириқиб суҳбатлашамиз, шеърхонлик қиламиз, Зулфия опамдан руҳий қувват оламиз ва дийдорлашув ниҳоясида, албатта, бизни учраштирган Жамшид акамни дуолар қиламиз. У киши бу хонадоннинг қадрдонига айланиб қолган. Улар оилавий борди-келди қилишади.\n- Жамшид ака оғир карвон,- дейди Зулфия опа,- шоир ҳақда сўз кетар экан,- унинг ортидан тош отганлар, ғийбат қилганлар, кўнгил шишасини чил-чил қилганлар қанча, аммо бирор марта уларга қарши бир сўз айтган ёки устидан шикоят хати ёзган одам эмас. Нафратини шеърида баён этади:\nУнда менинг қўлим кесдингиз,\nБунда менинг йўлим тўсдингиз.\nО, мен шунча юксалибмидим,\nҚовриласиз, шунча песмисиз?\nСиз ҳақдирсиз, сиз поксиз балки,\nБунда қолинг, майли мен кетай.\nЁ сиз телба ёки мен телба,\nДунёнгизга сиғмасам нетай?\nСамимиятга йўғрилган шеърият\nЖамшид ака - улуғ инсон. У Ўзбекистон Қаҳрамони, севимли шоиримиз Абдулла Орипов ва яна қанчадан-қанча таниқли ижодкорлар билан яқин бўлган. Шу ўринда, Ўзбекистон Халқ шоири Абдулла Ориповнинг шоир ижодига берган баҳосини келтираман: ”Жамшиднинг беғубор самимиятга йўғрилган шеърларини ўқир эканман, юрагимга аллақандай ёруғлик оқиб кираётгандай туюлади.\n...Ҳеч ким, ҳеч қачон унутмайдиган мусаффо фасл – болаликнинг унутилмас хотираларини яна бир бор идрокимда жонлантиргани учунми, унинг мисралари дилимга яқин”.\nЖамшид Пиримовнинг “Билган одам сўзласин” шеъри худди менинг опамга бағишлаб ёзилгандай:\n...Бу расолик, тамизни билмам қайдан олгансиз,\nМан деган аёл зотин ҳайратларга солгансиз.\nАхир боқинг атрофга, яшар турфа жигарлар,\nБаъзан ғаним ўзники, гоҳо яқин дигарлар.\nЛекин қадр ўрнини босолмас сийму зарлар,\nҚон-қардошим ичинда ягонам - опам менинг,\nКўзмунчоғим, гавҳарим, дурдонам - опам менинг.\nШоирнинг гоҳ майин лиризм, гоҳ исёнкор, инсоний дард билан йўғрилган шеърларини севиб ўқиймиз. Улар, шубҳасиз, адабиётимиз хазинасини ўзига хослиги билан бойитган.\nБу шеърни ўқиганимда эса, опамнинг меҳнаткаш сиймоси кўз олдимга яқинроқ келаверади…\nШоирнинг “Бу – сиз эмас!” шеъри ҳам қишлоғимиздаги бир қизнинг ҳаётига ўхшаб кетади:\n...У ёпган нон, ялпиз сомса мақтовлийди қишлоқда,\nКеч қайтарди тўқ буғдойнинг сарагидан нақш ясаб.\nДер эдилар: кўз тегмасин, шу қизни бахт кутмоқда,\nВа совчилар келаверди кимнингдир номин атаб.\nМана бугун Сиз қаршимда,\nБу – Сиз эмас, опажон!\nБоқишлари ҳаяжонсиз, тилла тишли жувон - бу,\nКўзларида меҳри йўқдир, сўзларида сеҳри йўқ,\nҲаётини зеб-зийнатга тиккан шўрлик инсон - бу.\nШеърни ўқиган бир дугонам: -Бу шеърни фалончига бағишлаб ёзган эмасми? Ё сен унинг ҳаётини айтиб берганмисан, бунчалар ўхшатмаса! - деб ҳайрон қолган эди. Шоирнинг қишлоқ ҳаёти билан узвий боғлиқлиги учун ҳам шеър ҳаётий чиққан. Чунки бундай воқеалар деярли ҳар бир қишлоқда учраши мумкин. Қишлоқнинг тоза ҳаволари келиб турган оддий, тўпори одамлари тавсифлари, ўй-кечинмалари чизилган ўнлаб шеърлари ёд бўлиб кетган. Шахсан мен ҳам уларни севиб ўқийман, руҳимга “юқтираман”.\nСермаҳсул ижод намуналари\nЎй-хаёллар билан бўлиб, Майдончага кириб борганимни ҳам сезмай қолдим. Сўраб-суриштириб, Жамшид аканинг ҳовлисини топдим. У киши боққа кетган экан. Келгунича китоб жавонидаги китобларни кўздан кечирдим. Ўзининг қаламига мансуб китоблар алоҳида терилган: “Майса ҳиди”, “Ёруғ сўз”, “Хазонрез кунлар”, “Бўладиган эл”, “Зангори япроқлар”, “Карвон”, “Тош китоб” (таржималар), “Қуёш фарзанди” (таржималар), “Тийра моҳ”, “Саодат соҳили”, “Ишқ жоми”, “Сайланма”, “Кўнгил кўзгуси”, “Ҳайрат суратлари”, “Ибодат”, “Моҳият”, “Ҳамоҳанг кўнгиллар”( таржималар), “Адолат дарахти”, “Эртага кеч бўлади” каби бадиий ва публицистик асарлар, Ф. Муҳаммадиевнинг қисса ва ҳикоялари таржимаси...\nТаниқли шоирни 1979 йилда республика газетаси “Совет Тожикистони” (ҳозирги “Халқ овози”)га ишга чақиришди. У ерда 1997 йилгача фаолият юритди. У киши Тожикистон телевидениесида илк бор “Дийдор” номли ўзбекча кўрсатув ташкил қилиб, узоқ йиллар унга муҳаррир бўлди.\nХўжанд шаҳрига қайтгач, “Суғд ҳақиқати” вилоят газетасида бўлим мудири ҳамда “Қадрият” газетаси Бош муҳаррири бўлиб ишлади. Бир вақтнинг ўзида, Тожикистон Ёзувчилар иттифоқининг Суғд вилояти ўзбек бўлими мудири вазифасини ҳам бажарди. Айни пайтда, “Шарқнома” журнали Бош муҳаррири.\nЖамшид аканинг шеърлари Тожикистон ва Ўзбекистон матбуотида мунтазам равишда нашр этилиб келинмоқда. У икки халқ орасидаги дўстлик алоқаларини мустаҳкамлашда ҳисса қўшиб, тожик адабиёти вакиллари асарларини ўзбек тилига таржима қилиб, кенг китобхонлар эътиборига тақдим этмоқда. Саидали Маъмурдан қилган таржималари “Қуёш фарзанди” номи билан алоҳида китоб ҳолида “Ирфон” нашриётида чоп қилинди. Жумладан, Фазлиддин Муҳаммадиевнинг икки қисса ва ҳикоялари, Тожикистон Халқ ёзувчиси Раҳим Жалил ҳикоялари, Тожикистон Қаҳрамони Мирзо Турсунзода, Лойиқ Шерали, Бозор Собир, Гулназар, Гулрухсор, Мўмин Қаноат, Низом Қосим, Зулфия Атои, Аҳмаджон Раҳматзод, Неъмат Оташ, Камол Насрулло, Мавжуда Ҳакимова, Ҳақназар Ғойиб каби элликка яқин ижодкорлар шеърларини таржима қилиб, нашр эттирди. Шунингдек, Евген Гребинка, Леся Украинка, Роберт Рождественский, Евгений Евтушенко, Александр Твардовский, Суюнбой Эралиев, Эдуард Асадов каби машҳур шоирлар шеърларини ҳам ўзбек тилига ўгирган.\nЖамшид Пиримов бир неча публицистик китоблар муаллифи ҳамдир. Унинг шеърлари тожик, рус, қирғиз тилларига ўгирилган. Шеърларига санъаткорлар куй басталаб ижро этишади.\nКитоб жавонидаги қизил папка эътиборимни тортди. Унда шоир турли йилларда тақдирланган ифтихорнома ва унвонлари сақланади. Жамшид ака Тожикистон Республикаси маориф ва маданият аълочиси, Зуфархон Жавҳарий ва Ҳамза Ҳакимзода Ниёзий номли адабий мукофотлари соҳиби, Тожикистон Журналистлар ва Ёзувчилар иттифоқлари аъзоси, халқлар орасидаги дўстлик муносабатларини мустаҳкамлаш ҳамда адабиётни ривожлантиришда қўшган хизматлари учун “Нишони сухан” кўкрак нишони, саноқсиз ифтихорнома ва дипломлар билан тақдирланган.\n…Жаннатга монанд ҳовлидаги дарахтларнинг баҳор шабадасида шодон силкинишидан кўнглимда алланечук ёруғ ҳиссиётлар уйғонарди, шеър қуйилиб келарди... Йўл олис, ноилож бу оила билан хайрлашдим…\nТожикистон Республикаси маданият ва матбуот аълочиси.\nАДОЛАТ, АДАБИЁТ, ВАТАН ВА УЛУС ФИДОЙИСИ\nҚадрдоним, жигарим, қозоқ туркчасида айтганимда, бовурим, қирғиз туркчасида айтганимда, тувганим Жамшид муаллим Пиримов билан икки асрдан бери мулоқоту муҳаббатлашувдамиз.\nҲақиқатни айтиш мумкин бўлмаган кишига ҳеч қачон тўғри гапни гапирма, деганларидек, ажойиб шоир, меҳнатсевар ношир дўстимиз билан ҳақу ҳақиқат, адлу адолатнинг ҳар қандай оҳанг ва пардаларида қўнишмоқ мумкиндир.\nЖамшид муаллим эсини танибдиларки, миллат ва Ватан адабиёти хизматида. У кишим – шахс ва санъаткор ўлароқ, адабиётга хиёнат –адолатга хиёнат эканлигини туб мақсад моҳияти билан англаб етгувчи жуда оз сонли ижодкорлар сирасига киради.\nАгар шоирлар ҳақиқий бўлсалар, улар илк битикларидан сўнгги сатрларига қадар юксалиб, мантиқ илми ва фалсафанинг энг олий шоҳсупасига кўтарилиб, Атоий, Лутфий, Яссави-ю Жомий, Навоий ва Бобурлар эришган мақому мартабага эришадилар.\nШеърият аталмиш муқаддас эътиқодни парча луқма қурбони этиб, султон таниган ит, суяксиз қолмас ақидасига амал қилиб, маддоҳлик йўлидан борсалар, Қуръони Каримнинг “Шуаро” сурасида қайд этилган шоирлар даражасига тушиб қоладилар. Ва бу гирдобдан қайтиб чиқа олмайдилар.\nАввало, адолат демаган ва шунга амал қилмаган киши ким бўлмасин, ҳеч қачон Ватан ва миллатини севиб, унинг ҳақиқий фидойиси бўла олмайди. Ва унинг ҳеч бир сўзига ишониб бўлмайдир.\nЎттиз кам юз ёшга кираётган қондошу жондошимиз Жамшид муаллим қардош Тожикистоннинг меҳрли ҳавоси, у гўзал юртдаги авлодларимиз нафасини бизга етказиб турган дўстлик, қардошлик ва меҳру муҳаббат элчисидир.\nУл дўстимиз ҳамкорлари билан нашр этаётган “Шарқнома” журнали бадиий савияси, журъату жасорати билан Марказий Осиёда ягонадир. Кўп мамлакатларнинг битикчилари ана шундай нашрлари бўлишини орзу этадилар.\nИнсоннинг инсонлиги, санъаткорнинг ҳақиқий санъаткорлиги унинг борлиққа, кишиларга бўлган меҳру муҳаббати, оқибату садоқати билан ўлчанади. У шу меҳр қанотида юксалади.\nҲар замону маконда, давру давронда биз ўзбекистонлик ижодкорлар Жамшид муаллимдан ана шу инсоний меҳру оқибатни кўриб келдик.\nАзиз ва асил дўстимиз - Жамшид муаллим тимсолларида бутун тожикистонлик дўстларимиз, шарафли тожик халқига эсон-омонлик, тўрт кўз тугаллик ва бағри бутунликни тилайман!\nҲеч бир замон кўзларингиздан ёш, дуоларингиздан тош тушмасин!\nСиз покиза қалбли қардошларимга севгиларим, чексиз меҳр-муҳаббатимни изҳор этаман.\nхалқаро Чингиз Айтматов академияси академиги.\nИСМИ ҲИКМАТЛИ ИЖОДКОР\nЖамшид – Абулқосим Фирдавсийнинг машҳур “Шоҳнома” асаридаги афсонавий подшоҳнинг номи бўлиб, улуғ, улкан, муаззам, деган маъноларни билдиради. Ҳар гал таниқли шоир, ажойиб инсон, садоқатли дўст Жамшидни кўрганимда, асарларини ўқиганимда, унинг исмидаги ҳикматли маънони эслайман. Донишмандларнинг гувоҳлик беришларича, одамнинг исми унинг кейинги тақдирига, феълу атворига, албатта, ўз таъсирини ўтказар экан. Адабиётни, ижодни муқаддас қадрият янглиғ кўнглига жо этган ва умрнинг етмишинчи манзилини кўзлаб турган дўстимизнинг мазмунли ҳаёт йўли бу фикрнинг тасдиғидир.\nЁзувчилар уюшмасининг аъзоси, форс-тожик адабиётининг заҳматкаш таржимонларидан бири Жамшиднинг баракали, сермазмун ижоди китобхонларга яхши таниш. Унинг турли йилларда “Зангори япроқлар”, “Карвон” , “Бўладиган эл” , “Моҳият” каби Ўзбекистоннинг давлат нашриётларида ва Тожикистонда чоп этилган “Майса ҳиди”, “Ёруғ сўз”, “Ишқ жоми”, “Тийра моҳ”, “Кўнгил кўзгуси”, “Моҳи тобоним”, “Сайланма”, “Ибодат” каби ўнлаб шеърий мажмуалари тилга тушган ва машҳур бўлган.\nСерқирра истеъдод соҳиби бўлган Жамшиднинг шеърияти ҳақида кўп ва хўп гапириш мумкин. Шеърларининг мавзуси ранг-барангдир. Лирик қаҳрамон кечинмаларининг тиниқ ва таъсирчан ифодаси китобхонни бефарқ қолдирмайди, қалбини тўлқинлантиради. Бундай фазилат эса, юксак истеъдод маҳсулидир.\nМуқаддас ҳадисда айтиладики, Аллоҳга имон келтиришдан кейинги амалларнинг, энг афзали, одамлар билан дўстлашишдир. Назаримда, Жамшид бир умр шу ҳикматга амал қилиб яшагандай...\nҲаётда яхши дўстлар орттириш ҳаммага ҳам насиб этавермайди. Атоқли адиб Асқад Мухторнинг шундай бир армонли гапи бор: “Дўстлик бор, дўстлар йўқ”...\nМенимча, ҳаётда дўст орттиришнинг оддийгина бир сири бор: одамнинг ўзи, аввало, дўстликка муносиб, лойиқ бўлиши керак. Тўла ишонч билан айта оламанки, Жамшид ана ўшандай дўстликка лойиқ инсон.\nЖамшид ҳар гал Тошкентга келганда, биринчи галда дўстларини йўқлайди, уларнинг ҳаёти ва ижодларидаги янгиликлар, ютуқларни эшитиб суюнади, Дўрмонга бориб, устоз Абдулла Ориповни (Аллоҳ раҳмат қилсин) зиёрат қиларди. Нурали Қобул, Ҳалима Худойбердиева, Қутлибека Раҳимбоева, Икром Отамурод, Мирзо Кенжабек, Насриддин Муҳаммадиев (Аллоҳ раҳматига олган бўлсин), Камина, Қўчқор Норқобил, Хосият Рустамова, Азим Суюн, Турсун Али, Мирпўлат Мирзо, Абдуваҳоб Қўчқоров, Эркин Воҳидов (Аллоҳ раҳмат қилсин), Пиримқул Қодиров, Ўткир Ҳошимов (Аллоҳ раҳмат қилсин), Усмон Азим каби дўстлари билан мириқиб гурунглашади. Туғишган укаси, таниқли адибимиз Шойим Бўтаев билан кўришиб, болалик хотираларини эслашади.\nШоир дўстимнинг фаолиятидаги мен ҳавас қиладиган ва кўпларга ибрат қилиб кўрсатадиган яна бир муҳим фазилати - адабий меросимиз, таниқли шоир ва ёзувчиларнинг ижодига чексиз эҳтироми, эътиқодидир. Бундай фазилат шахсий доирадан кўтарилиб, икки қардош халқларнинг азалий дўстлигига, муштарак қадриятларимизга хизмат қилаётгани ҳам, айни, ҳақиқатдир. Жамшид ҳазрат Навоий, шунингдек, Эркин Воҳидов, Жамол Камол, Ўлмас Жамол, Зулфия Бобоева ғазалларига мухаммаслар бағишлагани ана ўша эҳтиром ва эътиқоднинг кичик бир исботидир десам, хато бўлмайди.\nЖамшиднинг “Шарқнома” журналининг 2017 йил, биринчи сонида “Мен шоирман”, дея номланган Абдулла Орипов ҳақидаги хотираларини зўр ҳаяжон ва қизиқиш билан ўқидим. Муаллифнинг буюк шоиримиз ҳақидаги нозик ва теран кузатишлари, унинг ижодига чексиз меҳру ихлоси ҳақиқат бўлишидан ташқари Абдулла Орипов мухлисларининг ҳам кўнглидаги фахру ғурурга, армонларга монанд эканлиги билан диққатга сазовордир.\nҚадрдон дўстим Жамшид ижодкор умрининг, айни, етуклик палласида. Дўстимга сиҳат-саломатлик, узоқ умр тилаш баробарида, қулоғига шивирлаб айтадиган яна битта гапим бор: фақат уни дўстим юз ёшга тўлган кунда айтаман. Унгача ҳаммамиз омон бўлайлик.\nЎзбекистон Ёзувчилар уюшмасининг аъзоси, Ўзбекистонда хизмат кўрсатган маданият ходими.\nТузоқлардан чиқиб кетгум, узоқларга бориб етгум…\nЎзбекистон Халқ ҳофизи Шерали Жўраевнинг "Ака-укалар" қўшиғини тинглаб…\nҒижжак нола чекади…\nТомошабин тинглайди, юрак-юрагидан эзилиб-эзилиб…\nЭски шаҳар четидаги маҳаллада Эргаш ота исмли мўйсафид яшар эди. Ёши тўқсонни қоралаб қолган бўлса ҳам бозор-ўчарга ўзи қатнар, қувватига яраша харид қилар, ҳар куни касалманд аёли учун шиша кўзачада сут сотиб олар эди. Бир куни бозордан қилган харидларини кўтариб ҳовлига кираркан, ҳанг-манг бўлиб қолди. Ҳайратдан кўзаси қўлидан тушиб, чил-чил синди. Сути остонада оппоқ кўлмак ҳосил қилди.\nСизнинг IPнгиз: 52.203.18.65\nБугун: 25-01-2022 10:26:36


29 ноябрь куни Ўзбекистонда қандай об-ҳаво кузатилади?\nДобавлено: 28.11.2016, 14:57\nРеспублика Гидрометеорология марказининг хабар беришича, 29 ноябрь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 7-9 даража совуқ, кундузи 5-7 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 5-10 даража совуқ, кундузи 3-8 даража илиқ бўлади.\nТошкент, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 5-10 даража совуқ, кундузи 3-8 даража илиқ бўлади.\nСамарқанд, Қашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 3 даража совуқ, 2 даража илиқ, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 5-10 даража совуқ, кундузи 1-6 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 8-13 даража совуқ, кундузи 0-5 даража илиқ бўлади.


Видео: Қуйичирчиқда бувисини қасддан ўлдириб, ҳовлига кўмган аёл қамоққа олинди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1581 кўрилди\nВидео: Қуйичирчиқда бувисини қасддан ўлдириб, ҳовлига кўмган аёл қамоққа олинди\nТошкентдан вилояти Қуйичирчиқ туман ИИБга 24 ёшли Зера Газиева ариза билан мурожаат қилиб, ўзи билан бирга яшаб келаётган бувиси Султания Газиевани қасддан ўлдирганини маълум қилади. Бу ҳақда Бош прокуратуранинг Facebook’даги саҳифасида видео жойлаштирилди, дея хабар беради\nЗера билан синглиси ҳам улғайиб, 14-15 ёшга кириб қолганда бувиси уларни Меҳрибонлик уйидан олиб келади ва яна бирга яшай бошлайди. Аммо қизлар учун қора кунлар бошланади. Зерани ўгай бобоси томонидан зўрланиб, хўрланишига ҳам ҳеч ким эътибор бермайди. Шундан кейин эндигина 15 ёшга кирган қизалоқ қалбида ҳаётга, одамларга нафрат уйғонади. Бувиси ҳам уни ҳимоя қилмагани хотирасида муҳрланиб қолади.\nЖасур билан олдиндан жиноий тил бириктириб, қурт-қумурсқаларни заҳарлаш учун мўлжалланган доридан чой дамлаб, Султания Газиевага лимон кислотали чой деб алдаб ичиради. Бувисининг соғлиги ёмонлашиб, ўзини ҳимоя қила олмай қоладиган даражага келганидан сўнг Зера ёстиқ билан унинг юзига босиб туради. Бу ҳам етмагандек, Жасурга арқон олиб келишни буюриб, аёлни буғиб ўлдиради. Жасадни эса ҳовлига кўмиб ташлайди.\nОрадан вақт ўтиб Зера Газиева бувисини ўлдирганини айтиб, ИИБга мурожаат қилади.\nҲозирда Зера Газиева ва Жасур Азаматовга нисбатан қамоққа олиш эҳтиёт чораси қўлланиб, тергов ҳаракатлари олиб борилмоқда.\nБоласини тиззасига ўтқазиб машина бошқарган аёл бу ҳолатни қандай изоҳлайди?


Маҳалла ва оилани қўллаб-қувватлаш бошқармаси бошлиғи ва бошлиқ ўринбосарлари тасдиқланди - zarnews.uz\nБугун халқ депутатлари Самарқанд вилояти Кенгашининг учинчи сессияси бўлиб ўтди. Сессияни вилоят ҳокими, Кенгаш раиси Эркинжон Окбутаевич олиб борди.\nСессия ишида вилоят Маҳалла ва оилани қўллаб-қувватлаш бошқармаси бошлиғи ва бошлиқ ўринбосарларини тасдиқлаш тўғрисидаги масала кўриб чиқилди.\nУнда Умаров Асқар Нарзиевич вилоят ҳокимининг ўринбосари - Маҳалла ва оилани қўллаб-қувватлаш бошқармаси бошлиғи этиб тасдиқланди.\nЙўл ҳаракатини ташкил қилиш муҳандиси мутахассислигига эга А.Умаров 2018 йилдан бугунги кунгача вилоят ички ишлар бошқармаси бошлиғининг жамоат тартибини сақлаш бўйича ўринбосари лавозимида ишлаб келган.\nАлимова Гавҳар Зайировна\nДепутатлар шунингдек, Алимова Гавҳар Зайировнани вилоят Маҳалла ва оилани қўллаб-қувватлаш бошқармаси бошлиғининг хотин-қизларнинг ижтимоий-сиёсий фаоллигини ошириш бўйича биринчи ўринбосари лавозимига тасдиқлади.\nГ.Алимова 2018 йилдан бугунги кунгача Самарқанд вилояти ҳокимининг ўринбосари, хотин-қизлар қўмитаси раиси лавозимида ишлаб келган.\nХалимов Акрам Ҳамидович\nБошқарма бошлиғининг яна бир ўринбосари лавозимига Халимов Акрам Ҳамидович номзоди кўриб чиқилди.\n2018 йилдан Ургут тумани бўйича ички ишлар органлари фаолиятини мувофиқлаштириш бошқармаси бошлиғи лавозимида ишлаб келган А.Халимов янги бошқарма бошлиғининг хавфсиз маҳалла фаолиятини ташкил этиш ва мувофиқлаштириш бўйича ўринбосари сифатида фаолият олиб боради.\nНормуродов Ҳасан Норбекович\nШунингдек, Нормуродов Ҳасан Норбекович бошқарма бошлиғининг кексалар ва фахрийларни қўллаб-қувватлаш ва ижтимоий фаоллигини ошириш бўйича ўринбосари лавозимида иш бошлайдиган бўлди.\nҲ.Нормуродов 2003 йилдан бугунги кунгача Ўзбекистон фахрийларининг фаолиятини ижтимоий қўллаб-қувватлаш жамоат фонди шаклидаги "Нуроний" жамғармаси Самарқанд вилояти бўлими Кенгаши раиси лавозимида ишлаб келган.\nСессияда Президент маслаҳатчиси Рустам Қосимов иштирок этди.


ЎзА - Осиё ўйинлари: Теннисчиларимиз уни ғалаба билан бошлашди\nОсиё ўйинлари: Теннисчиларимиз уни ғалаба билан бошлашди\n20.08.2018 14:55 Чоп этиш версияси\nИндонезиянинг Палембанг шаҳарида ўтаётган Осиё ўйинларининг теннис баҳсларида спортчиларимиз кетма-кет ғалабалар билан мухлисларни қувонтирмоқдалар. Бу ҳақида Жисмоний тарбия ва спорт вазирлиги матбуот хизмати хабар бермоқда.\nДенис Истомин биринчи давра яккалик баҳсларида кортга чиқиб, илк учрашувни покистонлик Оқил Хонга қарши ўтказди. Ушбу ўйинда Денис рақибини 6:3, 6:1 ҳисобида мағлубиятга учратди.\nЯна бир спортчимиз Жўрабек Каримов ҳам иккинчи даврага йўл олди.\nУ мусобақанинг ушбу босқичида ливанлик Жовани Самахага қарши кортга чиқди. Учрашувда Жўрабек рақибини 6:4, 7:6 ҳисобида мағлубиятга учратди.\nБугун Жўрабек Каримов жуфтлик баҳсларида иштирок этади.\nМазкур мусобақанинг аёллар ўртасидаги жуфтлик баҳсларида қатнашаётган Ирода Тўлаганова ҳамда Сабина Шарипова Хитой Тайпейи вакилалари Пиечи Ли ва Чиенху Хсуга қарши кортга чиқди. Учрашувда вакилларимиз 2:1 ҳисобида олдинда бораётган бир вақтда рақиблари ўйинни давом эттиришдан бош тортишди. Шу тариқа Шарипова ҳамда Тўлаганова тандеми навбатдаги босқичга йўл олди.


Хатмонадаги ўйлар... (Фотомақола)\nОрзиқиб кутган Рамазонимизнинг ҳам учдан икки қисми ўтиб бўлди… Аллоҳ таоло Ўзи азиз қилган ой… Ундаги ҳар бир яхшиликлар, ибодатлар, тасбеҳу зикрларнинг қанчалар бизларга фойда келтиришини биз бандалар тасаввур ҳам қила олмаймиз. Шу боис Сарвари олам солаллоҳу алайҳи васаллам: “Агар умматларим Рамазон фазилати ва ундаги бўладиган мукофатлар кўплигини билганларида эди, йил бўйи Рамазон бўлишини орзу қилишар эди”, дея марҳамат қилганлар.\nРамазон ўтиб боряпти, унда бошланган хатми Қуръонлар ҳам аста-секин тугаб боряпти. Рамазоннинг таърифини гўзал эшитяпмизу, лекин аслида биз ундан қанчалик фойдаланиб қоляпмиз? Рўзани қалбан тутган, қўлидан келганича саҳоват, яхшиликда фаол бўлган, кечалари Қуръони каримга муҳаббат билан таровиҳларда тик турган эътиқод соҳибларидан бўла оляпмизми?\nМасжидларда ҳавасли манзаралар… Ҳеч бир нарсага қиёслаб бўлмас ва ҳеч қачон тарк этгинг келмас илоҳий раҳмат муҳити ҳукмрон. Бу жойда покиза қалб соҳиблари Роббилари билан суҳбат қурмоқдалар. Унга муножотлар қилиб, шашқатор ёшлар ила хатолари, гуноҳларига истиғфорлар айтмоқдалар… Бандаликнинг, инсонийликнинг юксак мақоми, покиза фитратнинг шамойилидир бу ҳолат…\nПойтахтимизнинг кўҳна масжидларидан бири бўлмиш “Ҳожа Аҳрор Валий” жоме масжидида ҳам куни кеча Қуръони карим хатмонаси бўлиб ўтди. Каломуллоҳни 23 кун давомида ҳофизи Қуръон қорилар: ўткир ва гўзал савти билан машҳур Самихон Исроилов, мазкур масжид муаззини Юнусжон Сиддиқов ва Абдунасир Ортиққориевлар тартил билан, гўзал савт билан ўқиб, ниҳоясига етказиб беришди. Гўзал тасбиҳ, ҳамдлар ўқилди.\nИмом-хатиб Исомиддин домла Аҳроров бошчилигидаги масжид жамоаси хатмона кечасига алоҳида тайёргарлик кўришган. Жамоатни муборакбод этиш учун ташриф буюрган уламолар, имом домлаларнинг суҳбатлари, ваъзу иршодлари йиғилганларга энг муҳим озуқа, таъриф этиб бўлмас руҳий оромни тортиқ этди. Бу оқшом чинакам Қуръон байрами, маънавий зиёфатга айланди. Унда ҳозир бўлганлар эса инсониятнинг қалбида иймон гавҳари ярқираган энг бахтли тоифалари эди.\nХатмона маросими порталимизнинг ижтимоий тармоқларида тўғридан-тўғри узатилиб борди. Видеога билдирилаётган изоҳларни ўқир эканман: “Қани энди мен ҳам шу сафда бўлганмда.... Кўчада ўтиришга ҳам рози эдим...”, дея ёзилган изоҳ эътиборимни тортди. Ҳа, бу онларни қадрини билган мусулмон бедорликни ихтиёр этади, Роббиси томон ошиқади. Бунда энг тотли лаззат - иймон лаззати, қалб роҳатини туяди. Аксинча, шу пайтда ҳам ғафлат ва маъсият домида юрганлар чиркин ҳаёти аро тубанлашиб бораверади. Аллоҳ сақласин.\nДуолар қабул бўлгувчи бу улуғ кечада кўплаб дуолар қилинди: эшитган Қуръонимиз шафоати, жаннатга ҳужжат, жаҳаннамга парда бўлишлиги, юртимиз тинчлиги, халқимизнинг фаровонлиги, бутун мусулмон олами тинчлиги, бирдамлиги, иймонимиз, қалбимиз саломатлиги, икки дунё саодатини тилаб ва албатта хатми Қуръон қилиб берган қорилар ҳаққларига чин ихлос ила дуолар қилинди.\nБу кеча энг юқори даражада турган юзлари мунаввар қориларга бутун жамоат ҳавас қилдилар, бизнинг зурриётларимиздан ҳам ана шундай ҳофизи Каломуллоҳлар чиқсин дея қалбдан илтижолар қилдилар.\nҲа, Рамазон бизда, бизнинг ўлкада шундай ўтмоқда! Бу дамлар учун Ўзингга беҳисоб шукурлар бўлсин Буюк Тангримиз!\nАзиз диндошим, хатми Қуръонлар бошқа масжидларимизда давом этмоқда. Агар ҳали таровиҳга бора олмаган бўлсангиз, албатта боринг, яна фурсат бор. Ғанимат рамазон кечаларининг шукуҳини, раҳмат онларини ҳис этмай, роҳат топмасдан Рамазонни тугатиб қўйманг.\nДругие материалы в этой категории: « Таровиҳ шукуҳи: Юнусобод туманидаги Юнусобод масжиди\t“Дўмбиробод” жоме масжидида хатмона (Фотомақола) »


Ванзантнинг турмуш ўртоғи сифатида машҳурликка эришган Вандерфорд. Аслида ўзи ҳам жуда кучли енгилмас жангчи. Битта зарба билан рақибини “ухлатган” + ВИДEО / Olamsport.com\n24 май 13:38\nВанзантнинг турмуш ўртоғи сифатида машҳурликка эришган Вандерфорд. Аслида ўзи ҳам жуда кучли енгилмас жангчи. Битта зарба билан рақибини “ухлатган” + ВИДEО\nТеглар : ВанзантВандерфорд\nЕнгилмас жангчи камарларни қўлга киритиш учун тезлик билан ҳаракат қиляпти.\nУшбу жанг Вандерфорд учун Bellator йўлини очиб берди.\nЕнгилмас жангчи камарларни қўлга киритиш учун тезлик билан ҳаракат қиляпти 22 май куни тунда Анкасвиллда Bellator 259 турнири бўлиб ўтди. Оқшомнинг асосий баҳсида ярим енгил вазн тоифасидаги чемпион Крис Сайборг ўз камарини америкалик Лесли Смитдан ҳимоя қилиш учун кураш олиб борди. Қолган жанглар эркаклар ўртасида бўлиб ўтди. Уларнинг бирида америкалик енгилмас Остин Вандерфорд рақиби Фабиан Эдвардсга қарши октагонга кўтарилди.\nВандерфорд ММА мухлислари орасида аралаш жангларда таниқли ҳамда жозибали Пейж Ванзантнинг турмуш ўртоғи сифатида танилган. Шунингдек, у Bellator'да 5 та жанг ўтказган, ҳаваскор ва профессионал фаолиятида ҳам ҳали мағлубиятга учрамаган. Ҳозир америкалик Bellator'нинг ўрта вазн тоифаси рейтингида учинчи ўринда турибди ҳамда Анатолий Токовнинг “Фёдор Тим” ташкилотида шуғулланяпти. Буларнинг барчаси Вандерфордни яқин келажакда чемпионлик камари учун асосий даъвогарлардан бири сифатида чиқишга имкон беради.\nОстин ҳисобида 4 тадан оғритиш ва ҳакам қарори билан ҳамда 3 та нокаут билан қозонилган ғалабалар мавжуд. Шунингдек, Bellator'да ҳам барча услубда ғалаба қозонишга эришди. Бироқ, унинг битта жанги орқали бутун дунё таниб олди. У биринчи раунддаёқ бразиялик Эдмилсон Фрейтасни мағлуб қилди. Мана шу баҳсдан сўнг Остин Bellator билан шартнома имзолади.\nАмерикалик бошидан Фрейтасга қарши фаол ва аниқ ҳаракат қилди. Остин рақибига хай-кик, жеб, апперкот ва қақшатгич зарбалар йўллади. Бир ярим дақиқадан сўнг бразилияликни қафасга сиқиб борди ҳамда жағига ўнг томондан зарба берди. Шу заҳотиёқ Фрейтас қулади. Жангни давом эттириш ортиқчалигига қарамасдан Вандерфорд рақибига яна бир нечта зарба йўллади, бразияликнинг соғлигини сақлаб қолиш учун ҳакам тезлик билан баҳсни тўхтатди.\nКамерада томошабинлар орасида ўтирган Пейж Ванзатнинг реакцияси ҳам суратга тушган. Қиз турмуш ўртоғи Остин учун қарсак чалди ва унинг муваффақиятидан мамнун бўлди. У Эдвардсга қарши жангда ҳам Вандерфорднинг ёнида бўлди. Севикли рафиқасини хурсанд қилиш учун Остин Вандерфорд ҳамма нарсага тайёр.\nChampionat.com асосида Озода Қаюмова тайёрлади\nМафтункор Ванзант қўлқопсиз жангда рингга кўтарилди ФОТОГАЛЕРЕЯ 1\nПейдж Ванзант: "UFC'дан кетиш ҳаётимдаги энг зўр қарор" 1\nММА гўзаллари - Ванзант ва Остович ўзаро октагонда тўқнаш келади + ПОСТЕР 0


Барча қўшниларимиз билан дўстона ва ўзаро ишонч руҳидаги муносабатларни янада мустаҳкамлаш бизнинг асосий вазифаларимиздан бирига айланди.\nБугунги кунда юртимизда, чет эл инвестициялари ҳисобидан қиймати 23 миллиард долларлик 456 та лойиҳа амалга оширилмоқда.\nХалқимиз саломатлигини мустаҳкамлаш, соғлом турмуш тарзини қарор топтириш, биз учун ҳаётий муҳим масаладир. Такрор айтаман, тинчлик ва соғлиқни таъминласак, қолган ҳамма нарсага эришамиз.\nЙилга бундай ном берганимиз барчамизга жуда катта вазифалар ва масъулият юклайди. Инвестицияларни қандай қилиб кўпайтирамиз, ижтимоий муаммоларни қандай ҳал қиламиз, деган саволлар олдимизда кўндаланг бўлиб турибди.\nБу мақсадларга эришиш учун қуйидаги устувор вазифаларни амалга ошириш талаб этилади.\nБугунги кунда Ўзбекистонда амалга оширилаётган ислоҳотлар ва уларнинг натижаси жаҳондаги етакчи халқаро рейтинг агентликлари томонидан эътироф этилаётганини алоҳида таъкидлаш лозим.\nАна шу рейтинг баҳолари «Барқарор» прогнозига эга бўлиб, бу яқин 12–18 ой давомида ушбу кўрсаткичнинг пасайиш эҳтимоли камлигини билдиради.\nЎзбекистон эришаётган бундай рейтинг баҳолари кўпгина ривожланаётган давлатларга нисбатан юқори эканини қайд этиш лозим.\nМавжуд тизимни тартибга солиш мақсадида Давлат активларини бошқариш маркази фаолиятини тубдан такомиллаштириш, уни мустақил агентлик этиб қайта ташкил қилиш лозим.\nМаҳсулот ишлаб чиқариш ҳажми ва унинг нархини белгилаш амалиётини бутунлай қайта кўриб чиқиб, бозор тамойилларини жорий этиш зарур.\nШу боис, «Узбекистан Эйрвейс» ва «Ўзбекистон темир йўллари» компаниялари товарларимизни экспорт қилиш бўйича замонавий логистика йўналишларини яратишлари зарур.\nКелгуси йилда божхона тартибларини кескин соддалаштириш, божхона назорати пунктлари ҳамда юкларни расмийлаштириш постларини тубдан ислоҳ қилиш зарур.\nБугунги кунда фермер хўжаликларининг йиллик чорва озуқасига бўлган эҳтиёжининг фақат 35 фоизи маҳаллий имкониятлар ҳисобидан қопланмоқда.\nРивожланган мамлакатларда таълимнинг тўлиқ циклига инвестиция киритишга, яъни, бола 3 ёшдан 22 ёшгача бўлган даврда унинг тарбиясига сармоя сарфлашга катта эътибор берилади. Чунки ана шу сармоя жамиятга 15–17 баробар миқдорда фойда келтиради. Бизда эса бу кўрсаткич атиги 4 баробарни ташкил этади.\nЎзбекистонда олий ва ўрта махсус таълим масканлари битирувчиларини олий таълим билан қамраб олиш ўтган даврда 9–10 фоиз даражасида бўлиб келаётган эди. Сўнгги икки йилда кўрилган чора-тадбирлар туфайли, биз бу рақамни 15 фоиздан оширишга эришдик.\nЛекин бу ҳали етарли эмас. Чунки дунёдаги ривожланган давлатлар тажрибасига қарайдиган бўлсак, бу кўрсаткич уларда 60–70 фоизни ташкил этади.\nБиз мамлакатимизда инвестицияларни фақатгина иқтисодиёт тармоқларига эмас, балки илмий ишланмалар – «ноу-хау»лар соҳасига ҳам кенг жалб қилишимиз керак.\nХалқимиз генофондини сақлаш учун ҳомиладор аёллар ва болаларнинг овқатланиш рациони бўйича амалдаги меъёрларни халқаро стандартлар асосида қайта кўриб чиқиш лозим.\nМарказий банк, Қорақалпоғистон Республикаси, вилоятлар ва Тошкент шаҳри раҳбарларига 2019 йилда турмуш шароити оғир бўлган 1 минг 600 нафар хотин-қизларни имтиёзли кредитлар асосида арзон уй-жойлар билан таъминлаш вазифаси топширилади.\nПойтахтимизда барпо этилаётган «Ҳумо» муз спорти саройи, шунингдек, яқинда Тошкент вилоятининг Амирсой дам олиш масканида ишга тушириладиган замонавий мажмуа ҳам айни шу мақсадларга хизмат қилади.\nВазирлар Маҳкамасига уч ой муддатда бу масала бўйича тегишли дастур лойиҳасини тайёрлаш топширилади.\nСаккизинчидан, туризмни ривожлантириш, соҳага инвестициялар жалб этиш, кадрлар салоҳиятини ошириш бўйича комплекс чоралар кўришимиз лозим.\nВазирлар Маҳкамаси бир ой муддатда 2019–2025 йилларда Туризмни ривожлантириш миллий концепциясини ишлаб чиқиши ва ижросини таъминлаши зарур.\nБу мақсадга эришиш учун, биринчи навбатда, барча даражадаги раҳбарлар ва халқ депутатлари, барча етакчилар ўз фаолиятини танқидий таҳлил, қатъий тартиб-интизом ва шахсий жавобгарлик асосида ташкил этишларини бугун ҳаётнинг ўзи талаб этмоқда.\nШунинг учун Ҳукумат аъзолари парламент олдида масъулиятни етарли даражада ҳис этаётгани йўқ. Шу муносабат билан, Вазирлар Маҳкамаси аъзоларини Олий Мажлис томонидан тасдиқлаш амалиётини киритишни таклиф этаман.\nҲозирги кунда Ҳукумат комплекслари таркибига 160 дан ортиқ идора ва ташкилотлар киради, Бош вазирнинг соҳа ва тармоқлар бўйича 8 нафар ўринбосари мавжуд.\nБундан буён бизнинг хориждаги элчиларимизга ҳам талаб ўзгаради. Уларнинг фаолиятига, биринчи навбатда, инвестицияларни жалб қилиш бўйича қандай ишлаётганига ҳамда ана шу инвестиция миқдорига қараб баҳо берилади.\nШу муносабат билан, Вазирлар Маҳкамасига уч ой муддатда юқорида кўрсатилган камчиликларни бартараф этиш, Ҳукумат ва унинг таркибига кирувчи вазирлик ҳамда идоралар фаолиятини оптималлаштириш ва такомиллаштириш, иш самарадорлигини ошириш, раҳбар кадрларнинг шахсий жавобгарлиги ва масъулиятини кучайтириш бўйича комплекс чора-тадбирлар дастурини ишлаб чиқиш ва ижросини таъминлаш вазифаси юклатилади.\nБиз фуқаролар билдирган\nфикр-мулоҳаза ва таклифларни инобатга олиб, давлат бошқарув тизимини ислоҳ қилишимиз, илғор давлат менежменти ва «ақлли» бошқарув принципларига босқичма-босқич ўтишимиз лозим.\nШунингдек, Ўзбекистон Республикаси Президенти ҳузурида алоҳида Эксперт кенгаши ташкил этилиб, унга хорижий мамлакатларнинг нуфузли олимлари ва амалиётчилари жалб қилиниши лозим.\nУнинг ўрнига профилактика инспекторининг жамоат тартибини сақлаш бўйича ёрдамчиси лавозими жорий этилади.\nҲаммамиз бир ҳақиқатни яхши тушунамиз, 2019 йил учун белгилаб олган режа ва дастурларимизни амалга ошириш, албатта, осон бўлмайди.


Қуйидаги етти саволнинг жавобини биласизми?\nКим улар Ҳурун ийн (оппоқ юзли катта ва чиройли кўзли ҳур қизлар)?\nКим улар ал-Вилдон ал-Мухалладун (Мангу ёш болалар)?\nАъроф (Аъроф – жаннат билан дўзахни ажратиб турадиган девор, арасот. Бу жой жаннатга ҳам, дўзахга ҳам кирмаган, яъни вақти-соати келиб, Аллоҳ таоло уларни жаннатга киритгунга қадар маълум муддат турадиган кишиларнинг жойидир.) нима?\nҚиёмат кунининг муддати қанча?\nБиринчи савол: Жаннат қаерда?\nЖавоб: Жаннат етти қават осмоннинг юқорисида бўлиб, у етти қават осмондан алоҳида ажрагандир, чунки қиёмат куни етти қават осмон йўқ бўлиб кетади, аммо, жаннат эса йўқ бўлмайди. Унинг шифти аршдир.\nИккинчи савол: Жаҳаннам қаерда?\nЖавоб: Жаҳаннамнинг маркази етти қават ер остидадир. Сижжийн деб номланувчи жойда. У баъзи бировлар таҳмин қилганидек жаннатнинг ёнида эмас. Биз яшаётган ер биринчи қават ҳисобланса, ундан ташқари олти қават ер бор. Бу олти қават ер биз яшаётган ернинг тагида алоҳида ажратилган ҳолда мавжуддир.\nУчинчи савол: Сидратул мунтаҳо нимадир?\nЖавоб: Сидратул мунтаҳо азим дарахт, унинг илдизлари олтинчи осмонда бўлиб, бўйи еттинчи осмондан юқоригача чўзилгандир. Барглари филнинг қулоқларидек, меваси эса катта хумдек келади. Унга тиллодан бўлган парвона (капалаклар) келади ва у жаннатнинг ташқарисидадир. Пайғамбар саллоллоҳу алайҳи ва саллам у дарахтнинг ёнида ҳазрати Жаброил алайҳиссаломни ўзларининг ҳақиқий суратларида иккинчи маротаба кўрганлар. Ундан олдин эса Маккада Ажёд деб номланадиган жойда кўрган эдилар.\nТўртинчи савол ким улар Ҳурун ийн (оппоқ юзли катта ва чиройли кўзли ҳур қизлар)?\nЖавоб: Улар мўминлар учун жаннатдаги завжалардир. Улар инсон ҳам эмас, жинлардан ҳам эмас ва фаришталардан ҳам эмасдирлар. Агар улардан бирон бирлари дунёга боқсалар машриқ билан мағриб оралиғи уларнинг зиёсидан ёришиб кетади. Ҳурун ийннинг маъноси кўзнинг қорачиғининг тим қоралигини, оқини эса оппоқлигини ва кўзларнинг чаросдек катталигини англатади.\nБешинчи савол: Ким улар ал-Вилдон ал-Мухалладун (Мангу ёш болалар)?\nЖавоб: Улар жаннат аҳлининг хизматчиларидир. Улар инсон ҳам эмас, жинлардан ҳам эмас ва фаришталардан ҳам эмасдирлар. Улар жаннат аҳлининг энг қуйи даражасидагиларга хизмат қилади.\nОлтинчи савол: Аъроф нима?\nЖавоб: Аъроф бу жаннатнинг кенг девори бўлиб, унда яхши амаллари билан ёмон амаллари баробар бўлган мусулмонлар бир муддат қолишади, улар у ерда маълум муддат турганларидан кейин жаннатга киришади.\nЕттинчи савол: Қиёмат кунининг муддати қанча?\nЖавоб: Қиёмат кунининг муддати бир кун, лекин эллик минг йилга тенг бўлади. Аллоҳ таоло шундай дейди: “Фаришталар ва Руҳ (Жаброил) миқдори (муддати) эллик минг йилга тенг (бўлган) бир кунда (қиёмат кунида) Унинг ҳузурига кўтарилурлар” (Маориж-4). Ибни Аббос (р.а) деди:“Қиёмат кунида элликта турар жой бўлиб (мавқиф), ҳар бир жойнинг муддати минг йилга тенгдир”.\n11517 марта ўқилди\nДругие материалы в этой категории: « Осмонлару ердаги нарсалар қандай тасбеҳ айтадилар?\tСирот кўприги ҳақида »


ОЧЛ. “Насаф” “Ал Васл”ни сафарда ҳам мағлуб этди - "Насаф" ФК расмий веб-сайти\nОЧЛ. “Насаф” “Ал Васл”ни сафарда ҳам мағлуб этди\nБугун “Насаф” бу йилги ОЧЛ гуруҳ босқичининг сўнгги учрашувини сафарда “Ал Васл” жамоасига қарши ўтказди.\nУчрашувни “аждарлар” фаоллик билан бошлашди. Дастлабки дақиқаларда гол уриш учун вазиятлар ҳам бўлди.\nВақт ўтиши билан майдон эгалари ташаббусни ўз қўлларига олишди. Футболчиларимиз кўпроқ ҳимояга эътиборини қаратишди. Аммо 33-дақиқада майдон эгаларининг ташкил этган ҳужуми гол билан якунланди. Фабио Лима гол муаллифи бўлди – 1:0.\nУшбу голдан сўнг яна футболчиларимиз фаоллик кўрсатишди. Кўпроқ тўпга эгалик қилишиб, ҳужумлар уюштиришди. 43-дақиқада жамоамиз рақиб жарима майдончаси яқинида стандарт вазиятга эга бўлишди. Лекин Лукичнинг дарвозага тепган тўпи ноаниқ бўлди.\nБиринчи бўлимнинг қўшиб берилган дақиқасида, жамоамизнинг ташкил этган ҳужуми ҳам гол билан якунланди. Бунда Дониёр Нарзуллаев тўпни ўнг қанотдан жарима майдончасига ошириб берди. Тўп Шароф Муҳитдиновга келиб тушди. Ярим ҳимоячимиз тўпни тўхтатмасдан дарвозага аниқ йўллади ва тўп дарвоза тўридан жой олди – 1:1. Биринчи бўлим ана шу ҳисобда ниҳоясига етди.\nИккинчи бўлимни жамоамиз кўтаринки кайфиятда бошлашди. 48-дақиқада Азизжон Ғаниев ҳужумчимизни олдинга бошлади. У деярли майдон марказидан тўпни олдинга, Бобир Абдухолиқовга ошириб берди. Ҳужумчимиз тўпни эгаллаб олиб, дарвозага зарба йўллади ва гол – 1:2.\nҲисобда жамоамиз олдинга ўтиб олгач, яна майдон эгалари ташаббусга эга бўлишди. Мезбонларда 56-дақиқада яхши имконият бўлди. Улар жарима майдончамизнинг чизиғида жарима тўпи тепиш ҳуқуқини қўлга киритишди. Бунда ҳимоячимиз Мақсуд Каримов рақиб ўйинчисига нисбатан қоидани бўзган эди. Фабио Лиманинг тўғри дарвозамизга тепган тўпи, тўсинга тегиб қайтди. 76-дақиқада ҳам худди шундай вазият такрорланди.\nҚолган дақиқаларда учрашув тенг курашлар остида кечди. Лекин дарвозаларга бошқа гол киритилмади.\nШундай қилиб, “Насаф” ОЧЛ гуруҳ босқичини ғалаба билан якунлади. Бу ғалаба, жамоамизнинг бу йилги ОЧЛ баҳсларидаги, биринчи сўнгги сафардаги ғалабаси сифатида қайд этиладиган бўлди. Қўлга киритилган 10 очко ҳам кейинги босқичга чиқишга камлик қилди. “Аждарлар” бу йил, олдинги йиллардагига нисбатан ОЧЛда яхши кўрсаткичга эришди.\nМайдонда тўп сурган барча йигитларимизга футбол юртимиз ишқибозлари номидан ташаккур билдириб қоламиз!\nЭнди бор эътибор миллий чемпионатимиз ва кубок баҳсларига қаратилади.\n“Ал Васл” (БАА) – “Насаф” (Ўзбекистон) 1:2 (1:1)\nГол: Фабио Лима, 33’-1:0 – Шароф Муҳитдинов, 45+1’-1:1, Бобир Абдухолиқов, 48’-1:2\n“Ал Васл”: 12.Юсуф Абдулла, 2.Али Алсиқитри, 4.Абдулла Жассим, 10.Фабио Лима (с), 15.Абдулла Ал Нақби (8.Энтони Касерес, 52), 20.Фариз Халил (44.Салим Жума Алазизи, 76) 22.Муҳаммад Ҳасан (17.Роналдо Мендес, 72), 24.Ҳамад Ал Болуши, 48.Али Аланссар, 78.Халил Хамис, 99.Али Солиҳ.\nЗахира: 1.Султон Ал Мантери, 3.Абдулла Салоҳ, 7.Кайо Канедо, 36.Хамад Муҳаммад.\n“Насаф”: 35.Санжар Қувватов, 4.Мақсуд Каримов (с), 6.Азизжон Ғаниев, 7.Одилжон Ҳамробеков (38.Акмал Мозговой, 83), 10.Бобир Абдухолиқов (21.Жаҳонгир Алиев, 71), 14.Шароф Муҳитдинов, 17.Дониёр Нарзуллаев (5.Ғолиб Ғайбуллаев, 70), 20.Ислом Кенжабоев, 22.Игорь Голбан, 55.Славко Лукич, 77.Жасур Ҳасанов.\nОгоҳлантириш: Али Алсиқитри (62) - Мақсуд Каримов (56)


"Зенит" Карло Анчелоттини таклиф этиш учун музокара бошлангани ҳақидаги хабарни инкор этди\n15:52 / 11.12.2015\nСанкт-Петербургнинг "Зенит" жамоаси италиялик мутахассис Карло Анчелотти билан музокаралар ўтказмаётгани ҳақида расман маълум қилди. Бу ҳақда ТАСС нашри жамоа матбуот хизматига асосланиб, хабар тарқатган.\nБугун, 11 декабрь кунининг биринчи ярмида рус нашрларида "Зенит"га бош мураббий сифатида айни вақтда ишсиз юрган Карло Анчелотти олиб келиниши ва унга рекорд даражада маблағ тайинланиши ҳақида хабарлар тарқалганди.\nХабарларда Анчелоттига таклиф билан чиқилгани ва мутахассис бу таклифга рози бўлгани ҳақида айтилганди.\n"Бу борадаги барча хабарларда заррача ҳам ҳақиқат йўқ. Биз Анчелотти билан музокарага киришганимиз ҳам йўқ", дейилади матбуот хизмати хабарида.\nБироз олдинроқ, "Зенит"нинг амалдаги мураббийи Андре Виллаш-Боаш мавсум якунлангач, клуб билан шартномани узайтирмаслиги ва Россияни тарк этиши ҳақида маълум қилганди.


Электрон кадастр тизими 2020 йилга қадар яратилади - 05.08.2016, Sputnik Ўзбекистон\nЭлектрон кадастр тизими 2020 йилга қадар яратилади\nЛойиҳа доирасида миллий жуғрофий ахборот тизими (GIS)га асосланган кўчмас мулк ягона онлайн тизими яратилади. 05.08.2016, Sputnik Ўзбекистон\n15:58 05.08.2016 (янгиланди: 15:59 05.08.2016)\n© Sputnik / Виталий Аньков / Фотобанкка ўтишРабота геодезиста\nЛойиҳа доирасида миллий жуғрофий ахборот тизими (GIS)га асосланган кўчмас мулк ягона онлайн тизими яратилади.\nТОШКЕНТ, 5 авг – Sputnik. Ўзбекистонда кўчмас мулк ягона онлайн тизими 2016-2019 йиллар давомида яратилади, деб хабар қилмоқда Ер ресурслари, геодезия ва картография давлат қўмитаси.\n“Ўзбекистонда ягона Кўчмас мулк электрон реестри яратилишга киришилди. У бир вақтнинг ўзида кўчмас мулк ҳуқуқини рўйхатдан ўтказиш ҳамда кадастр ҳисобидан ўтказиш имконини беради. Бу эса аҳоли вақтини тежаш ҳамда кўчмас мулк билан боғлиқ операцияларни қулайроқ қилиш имконини беради”, — дейилган қўмита хабарида.\nҚиймати 25 миллион бўлган лойиҳа Жаҳон банки томонидан ажратилган 20 млн доллар кредит ҳисобига амалга оширилади. Ушбу крудит Ўзбекистон ҳукуматига 2016 йилнинг май ойида ажратилган эди.\nЛойиҳа доирасида миллий жуғрофий ахборот тизими (GIS)га асосланган ер ресурслари ягона онлайн тизими яратилади. Уни яратиш 2019 йилда якунлаш режалаштирилган. Янги тизим учун керак бўладиган барча асбоб-ускуна еткизиб берувчи ҳамкор сифатида Жанубий Кореянинг ICT Technologies компанияси танланган. GIS тизими ускуналарининг умумий қиймати 30,8 млн долларни ташкил қилади.\nАйни дамада Ер ресурслари, геодезия ва картография давлат қўмитаси бир неча муассаса ва ташкилотлар орасида кадастр маълумотлар билан алмашишнинг хавфсиз тизимини йўлга қўйган. Ушбу тизим ўзбек дастурчилари томонидан ишлаб чиқарилган дастур асосида ишлайди ва Ўзбекистоннинг ҳар бир тумани ва шаҳридаги кадастрга боғлиқ бўлган жараёнлар билан танишиш имконини беради.


Таниқли ўзбек ëзувчиси 65 яшар Ҳамид Исмоилнинг “Жинлар базми” романи 7 март куни Европа тикланиш ва тараққиёт банкининг адабий мукофотини қўлга киритди. Ғолибга эсдалик медали билан биргаликда 20 минг евро берилади.\nТанлов финалида латвиялик ёзувчи Нора Икстен ва поляк ёзувчиси Олга Токарчук ҳам иштирок этган бўлсада бош соврин ўзбек ëзувчисига насиб қилди.\nЕвропа тикланиш ва тараққиёт банкининг адабий мукофоти жами 40 та мамлакат ёзувчиларининг инглиз тилида чоп қилинган асарларини қамраб олган.\nМукофот умуминсоний ғоя ва муаммолар тасвирланган полифоник асарларга берилади.\n2018 йилда мукофотни турк ёзувчиси Бурҳон Сенмез “Истанбул, Истанбул” романи учун қўлга киритган эди.\nЎзбек ўқувчилари “Жинлар базми” романининг илк боблари билан 2012 йили муаллифнинг Интернетдаги Фейсбук саҳифаси орқали танишган эди.\nҲозир Лондонда истиқомат қилаëтган ëзувчи Ҳамид Исмоилнинг Озодлик мухбирига билдиришича, юксак соврин олган янги роман 1938 йили отиб ўлдирилган ўзбек ëзувчиси Абдулла Қодирийнинг сўнгги кунлари ҳақида ҳикоя қилади.\n- Абдулла Қодирийнинг ҳаëти, 1937 йил 31 декабрда қамалганидан бошлаб то 4 октябрь 1938 йил отилгунига қадар тасвирланган. Лекин бу фақат Абдулла Қодирийнинг қамоқда ëтган ҳаëти ҳақида эмасда, унинг асари ҳақида, кўнглига тугиб юрган асари ҳақида. Чунки бизга маълумки, қамалишидан олдин Абдулла Қодирий Музайяна Алавия, бошқа ëзувчиларга, мен бир роман ëзмоқчиман деган. Бу роман ўзбек адабиëтшунослигида “Канизак “романи деган таъбир остида кирган. Лекин аслида бу канизак ҳақида эмас¸ Ойхон пошшо деган хўжа қиз ҳақида, дейди Ҳамид Исмоилов.\nËқиб юборилган "Канизак" романи қайта тикланди\n1937 йил декабрь ойида Абдулла Қодирий қамоққа олинганида унинг ҳали чоп қилинмаган қўлëзмалари ëқилади.\nБу қўлëзмалар ичида "Канизак" романи ҳам бўлгани тахмин қилинади.\nБу роман ўша пайтда фавқуллода машҳур бўлган “Ўтган кунлар” романидан ҳам таъсирли бўлиши ҳақида Тошкент ва Самарқанддаги адабиëт аҳли орасида ошиғич гап-сўзлар тарқалган эди.\nРоманнинг тақдир тақозоси билан уч амирга ҳамтўшак бўлган канизак ҳикояси экани мунаққидлар тарафидан қайд қилинади.\nБу китобнинг КГБ ўтëқарлари тарафидан “ўзбек ëзувчилари” ëзган “хулоса”га биноан ëқиб юборилгани ҳақида архив маълумотлари бор¸ холос.\nЗамонавий ўзбек ëзувчиси Ҳамид Исмоил ўша ëзилмаган китобни қувваи ҳофиза ëрдамида “қайта тиклаш”га уринганини айтади.\n- Қодирий бу романни ëзаëтганда ҳибсга олинади. Мен ўз асаримда Қодирийнинг қамоққа олиниш арафаси ва отилгунга қадар қамоқдаги кунларини қаламга олдим, дейди Ҳамид Исмоил.\nРоман қўлëзмаси КГБ нинг махсус печкасида ëниб кул бўлди. Аммо рус ëзувчиси Михаил Булгаков ëзганидек "қўлëзмалар ëнмайди"\n2019 йилнинг 7 март куни Европа тикланиш ва тараққиёт банкининг адабий мукофотини қўлга киритган "Жинлар базми" асари¸ Ҳамид Исмоил фикрича¸ "Қодирий руҳининг ўлмаслигидан далолат".\nКитобни ўзбек ўқувчиси ўқидими?\n"Бугунги кунда ëзувчи ëзган асар билан ўқувчи ўртасида улкан жар пайдо бўлгани ҳақида хавотирли гаплар бор. "Жинлар базми"нинг инглиз тилида ўқилиб соврин олгани яхши хабар¸ аммо китобни ўзбек ўқувчиси ҳам ўқидими?"\nОзодлик мухбирининг бу саволларига жавоб берган роман муаллифи ўқувчиларнинг Қодирий тақдирига дардкашлигидан таъсирланганини айтади:\n- Биласизми, бу романни компьютерда терган аëл ўзбек аëли, йиғлаб-йиғлаб ўқибди. Менга энг асосий баҳо шу. Яна бир катта аëл баъзи сўзларни тушунмаганида¸ машинкачи аëлдан сўраб юрган қайнонаси ҳам китобни қўймасдан ўқиб чиқибди. Шу менга энг катта баҳо, дейди Ҳамид Исмоил.\nНовқатда туғилиб Лондонда яшаëтган машҳур ўзбек ëзувчиси\nҲамид Исмоил 1954 йили Қирғизистон жанубидаги Новқат қишлоғида туғилган. Ҳарбий билим юртини тугатиб зирҳли қуролдан ўқ отувчи мерган гувоҳномасини олди.\nҲарбий маслакдан воз кечган Ҳамид Исмоил Тошкент давлат университетида филологиядан таҳсил олди. Илк шеърлар китобини 1987 йил Тошкентда рус тилида чоп қилдирди.\nҲамид Исмоил 1992 йили бир гуруҳ хорижий журналистлар билан биргаликда “Ҳилолга ошиқ Фарғона” ҳужжатли филмини суратга олганидан сўнг расмий Тошкент назарида исталмаган шахсга айланди.\nҲамид Исмоил асарлари Ингаборг Балдауфф ва Зигрид Клайнмихель каби немис таржимонлари тарафидан таржима қилиниб Германияда нашр қилинган.\nИсмоилнинг асарлари Британиянинг “Rossica”, АҚШнинг “Aatsee” адабий совринларига лойиқ кўрилган.


Минг от кучига эга автомобиль Женевада салонида » Скачать музыку бесплатно новинки музыки 2016-2017\nКомментариев: 0 Просмотров: 529 Дата: 4-03-2016, 11:50 Германиянинг спорт автомобиллари ишлаб чиқарувчи Gumpert фирмаси маълум муддат касодга учраган деб эълон қилинганди. Ҳозир унинг асосида Apollo Automobili компанияси яратилди. Янги компания 700 от кучига эга спорткар (Gumpert Apollo) ишлаб чиқариш лойиҳасини давом эттирди. Спорткарга янги Apollo N номи берилди. Apollo Automobili компанияси Женевага Apollo Arrow суперкарини келтирди. Машина ясалишида карбондан кўп фойдаланилганлиги туфайли 1300 кг тош босади. Осмаси (подвеска) ростланади. Тўрт литрли твин-турбо моторга эга. Машина минг от кучини ўзида жамлаган, айлантириш моменти ҳам 1000 Н∙мга тенг. Apollo Arrow юз тезликка атиги 2,9 сонияда эришади, икки юзга эса 8,8 сонияда. Энг юқори тезлиги 360 км/соат. Спорткар умумфойдаланиш йўлларида юриши учун сертификатга эга. Бир оз ишлов берилса, FIA стандартига мос пойга автомобилига айланади. - деб хабар бермоқда Carzone.uz нашри.


Ўқитувчилар пиллакорга айлантирилмоқда\nСирдарёлик ўқитувчиларнинг айтишларича, пилла қурти боқиш машаққатидан зериккан муаллимлар пулни бериб қутулишни афзал кўрмоқдалар.\nЎзбекистонлик ҳуқук фаолларининг маълум қилишича, Сирдарё вилоят ҳокимлиги томонидан вилоятдаги ўрта таълим мактабларининг ҳар бирига 300 килограммгача пилла топшириш ёки унинг пулини тўлаш лозимлиги ҳақида кўрсатма берилган.\nМазкур кўрсатмани амалга ошириш вилоят Халқ таълими бошқармасига зиммасига юклатилган.\nСирдарёлик ўқитувчилар бу борада арз қилишнинг ҳам ҳожати қолмаганини билдирмоқдалар.\n- Бизда мақсадли боқишга шароит йўқ, чунки пиллага берилувчи баргнинг ўзи йўқ бизда. Ҳар сафар пул берамиз ва улар ўзлари бошқа жойдан пиллани сотиб олиб келиб топширарди. Ўқитувчилардан пул йиғиб олади. Ўтган йили 8 мингдан эди. Бир-икки йил боқдик мактабда, лекин барг еткизиб бера олмадик, бошқа жойдан гаплашиб сотиб олдик. Шунга рози бўлмаслигимизнинг иложи ҳам йўқ-да, боқа олмаймиз – шароитимиз йўқ. “Бўлмаса, ўзларинг боқинглар” дейди, чунки аҳоли боқмайди, дейди пилла етиштиришнинг машаққатлари ва уни ҳар йиллик мажбуриятга айланиб бораётгани тўғрисида сўзлаган сирдарёлик ўқитувчилардан бири.\nАйни пайтда, маълумотларга кўра, айрим ўқитувчиларнинг ипак қурти боқишни ўқувчилар зиммасига юклашга уринишлари ҳам йўқ эмас.\nШу ўринда “Нима учун Ўзбекистон ҳукумати пилла етиштиришнинг замонавий усулларидан фойдаланиш йўлидан бормай, бу ишни яна оддий ўқитувчилар ва ўқувчилар зиммасига юклаб қўяяпти?” деган савол пайдо бўлади. Бу саволга жавоб бераркан, “Эзгулик” жамиятининг Сирдарёдаги фаоли Исроил Ризаев бу амалиётни қўллашдан мақсад маҳаллий ҳокимият ҳеч қандай сарф-харажатларсиз май ойининг охирларига “Пилла етиштириш режаси бажарилди” деб ҳисобот берилиши учун замин тайёрлаяпти, дея фикр билдиради.\n- Сирдарё вилоятида ҳар йили бюджетдан маош олувчи ташкилотлар қатори умумий ўрта таълим мактабларига ҳам апрел-май ойларида пилла боқиш режаси берилади. Бу биринчи маротаба эмас. Худдики ўша буғдой топшириш режаси ёки пахта чопиғи каби иккита-учта районларда, ҳаммасида дея олмайман, мактабларда контингентига, яъни ўқитувчилар сонига қараб, пилла мажбурияти юкланаяпти. Фақат аввалги йилларга нисбатан бу йил бир коробка берилди, аввал икки коробка берилар эди ўқитувчиларга. Ўқитувчиларнинг, албатта, боқишга имкониятлари йўқ эди. Мактаб фаррошлари ёки бирорта боқишга қурби етадиган хонадонларга бериларди. Унга навбат билан ўқитувчилар барг, хашак етказиб берардилар, ўқувчилар билан ҳашарларга бориб туриларди. Албатта пилла етишганда уни териб олишга ўқувчилар жалб қилинар эди. Бу йил на коробкалик уруғлик пилла бор, фақат ўша мактабларнинг бирига 100, бирига 200-300 килограммдан норма берилаяпти. Битта мактабга ўртача 750 минг сўмдан тўғри келяпти. Масалан, 20 ўқитувчи бўлса, уларга шу миқдор бўлиб ташланаяпти. 40 минг, 50 минг, 60 мингдан тўғри келяпти ҳар бир ўқитувчига. Апрел ёки май ойи маошидан туман ҳокимликлари томонидан беришга мажбур қилинаяпти, деди “Эзгулик” жамиятининг Сирдарёдаги фаоли Исроил Ризаев.\nТаҳлилчилар мамлакатда пиллачилик норентабел соҳа экани, шунинг учун ҳукумат бу ишни аҳоли зиммасига юклаётганини таъкидламоқда.\nЎзА маълумотига кўра, Ўзбекистонда пилла етиштириш кўрсаткичлари йилдан-йилга ўсиб бораяпти. 2007 йилда мамлакат бўйича 22 минг тонна, 2008 йилда 23,5 минг тонна, 2009 йилда эса 24 минг тоннага яқин пилла етиштирилган. Region.uz веб-саҳифасининг маълумотига кўра, жорий йилда Ўзбекистонда 25 минг тонна пилла етиштириш режалаштирилган.


Қаршида Ислом Каримов хотирасига бағишланган бокс кечаси ўтказилади\n14:53 / 26.11.2016\nБугун, 26 ноябрь куни Қашқадарё вилоятининг Қарши шаҳрида Ўзбекистон Республикасининг Биринчи Президенти Ислом Каримов хотирасига бағишланган профессионал бокс кечаси бўлиб ўтади. Бу ҳақда Оlamsport хабар бермоқда.\nУнда Ўзбекистон чарм қўлқоп усталаридан ташқари, Россия, Қозоғистон, Грузия, Туркманистондан ташриф буюрган боксчилар рингга кўтарилишади.\nБугунги бокс кечасидан жами 7та жанг ўрин олган бўлиб, улардан иккитаси чемпионлик камари учун кечади. Ўн раундга мўлжалланган жангларнинг бирида Мансур Абдумаматов ва Жамшид Нажмиддинов ўзаро рингга чиқишади.\nИккинчи чемпионлик жангида қаршилик боксчи Феруз Йўлдошев грузиялик спортчи билан баҳс олиб боради. Ҳар иккала жанг ҳам Осиё чемпионлик камари учун кечади.\nБеллашувлар маҳаллий вақт билан 18:00да бошланади.\nЎзбекистон бокс Ислом Каримов спорт Осиё чемпионлик камари


Исломда қарзни бошқага ўтказиш мумкинми? | Azon.uz - Ахборот-таҳлилий портал\n1151 21:05 17.12.2020\nМисол учун, Абдуллоҳ Аҳмаддан 1000 доллар қарздор. Абдуллоҳ шу қарзини Нуриддинга ўтказади. Мана энди Абдуллоҳнинг қарзини Нуриддин Аҳмадга тўлаб беради. Бироқ Нуриддин қарзни тўлаш қобилиятига эга эмаслиги маълум бўлса, у ҳолда Аҳмад қарзни яна қайтиб Абдуллоҳдан талаб қилиш ҳуқуқига эга бўлади.\nБундай битим шариатда жоиз ҳисобланади, чунки бунда жамият аъзоларининг бир-бирини қўллаб-қувватлаши, ўзаро ёрдам, мурувват ва илтифот бор.\nАбу Ҳурайра розияллоҳу анҳудан ривоят қилинади, Набий соллаллоҳу алайҳи васаллам: “Бойнинг (зиммасидаги ҳақни) бермай юриши зулмдир. Қачон бирингиз бойнинг ортидан эргаштирилса, эргашсин”, дедилар (Имом Бухорий ва Имом Муслим ривоятлари).\nБу ҳадисдан қарзи бор одам “мендаги қарзингни фалончидан оласан, унда менинг ҳақим бор” деса ва ўша одам бой бўлса, бундай (қарзни) ўтказиш таклифини қабул қилиш жоизлиги тушунилади. Ҳадисдаги “ортидан эргаштирилса”, деган жумла, ҳақи бор одам унинг ортидан “ҳақимни бер” деб эргашиб юра олишини билдиради.\n“Бойнинг ортидан..” деган жумла эса камбағалнинг ортидан эргаштирилса бундай ўтказишни қабул қабул қилмаслик мумкинлигини билдиради.\nҚарзни ўтказишнинг амал қилиш шартлари\nҚарзни ўтказиш битими кучга эга бўлиши учун қуйидаги шартларга жавоб бериши керак:\n1. Қарз берган томон қарзни бошқа бировга ўтишига рози бўлиши;\n2. Қарздорнинг қарзни бошқа бировга ўтказишга розилиги. Зеро, у қарзини қандай тўлашни ўзи билади (яъни бу масалада унинг ихтиёри ўзида) ва уни қарзни тўлашнинг бирор бир усули билан чеклаш мумкин эмас;\n3. Бошланғич қарз миқдори, кўриниши, тавсифи ва бошқа жиҳатлари ўтказиб берилаётган қарз билан бир хил бўлиши керак.\nЮқорида келтирилган мисолда айтиб ўтганимиздек, агар ҳавола қилинган (иккинчи) қарздор қарзни белгиланган муддатда тўлолмаса, у ҳолда қарз берган томон биринчи қарздордан қарзни қайтаришни талаб қилиш ҳуқуқига эга.\nШунингдек, бир жойдан иккинчи жойга пул ўтказиш/етказиб беришни ҳам ҳавала деб аташади. Айтиб ўтиш лозим, “ҳавала” сўзи араб тилидан “тилхат” деб таржима қилинади. Бунда тилхат берувчи тараф ўша тилхатда кўрсатилган миқдордаги пул маблағини бошқа шаҳар/мамлакатда тилхатни тақдим қилиб талаб қилинган пайтда қайтариб беришни ўз зиммасига олади. Одатда бу жараён қуйидагича амалга оширилади:\nА тараф муайян миқдордаги пул маблағларини ҳавала амалиёти билан шуғулланувчи Б тарафга беради, Б тараф шу пул маблағини олганлиги ҳақида тилхат ёзиб беради. А томоннинг бошқа шаҳардаги вакили ёки Анинг ўзи ўша тилхатни Б тарафнинг бошқа шаҳардаги вакилига тақдим қилади ва тилхатда кўрсатилган миқдордаги пул маблағини олади. Албатта А тараф Б тарафга бундай амалиёт учун пул (хизмат ҳақи) тўлайди.\nЗамонавий банклар томонидан қўлланилувчи “йўл чеклари” ҳам ҳавалага мисол бўлиши мумкин (йўл чеклари бир мамлакатдан иккинчи мамлакатга саёҳат пайтида жуда қулай бўлган молиявий восита бўлиб, бунда нақд пул банк тарафидан тақдим этилган чек (патта) кўринишига келтирилади ва саёҳатга нақд пулни йўқотиш ёки ўғирлатиш хавфисиз чиқилади).\nҲавала амалиёти (хоҳ қарзни ўтказиш бўлсин, хоҳ пулни ўтказиш) унинг иштирокчиларига енгиллик туғдириши сабабидан рухсат берилгандир.\nҲавала битими талаб ва таклиф, ҳамда икки томоннинг розилиги билан амалга оширилади.\nАгар пул ўтказиш амалиёти билан шуғулланувчи томон вафот этиб қолса ёки юридик шахс сифатида тугатилса ҳам унга ҳавала асосида тақдим этилган пул маблағлари учун жавобгарлиги йўқолмайди, балки унинг ҳуқуқий ворислари ёки меросхўрлари томонидан ёки унинг мол-мулки ҳисобидан (бошқа қарз берувчилар билан бир қаторда) қопланади.\nҲавала бўйича жавобгарлик (масъулият), олинган пул бўйича мажбуриятлар бажарилгандан сўнг, ёки томонларнинг ўзаро келишуви билан ёки пул берган томоннинг қарздан / берган пулидан кечиб юбориши билан якунига етади.\nМахсус Ислом Исломий молия\n59 20:05 08.12.2021\n254 19:00 08.12.2021\n216 18:00 08.12.2021\n193 17:05 08.12.2021\n833 16:29 08.12.2021\n651 16:05 08.12.2021


Россия ҳудудига кимлар кира олмаслиги маълум қилинди | Qalampir.uz\nРоссия ҳудудига кимлар кира олмаслиги маълум қилинди\nБу қизиқ\t25 Январь 09:19 54040\nЧет эл фуқароларининг Россия ҳудудига киришини тақиқлашнинг асосий сабаблари мамлакатда вақтинча бўлиш шартларини бузиш ва ноқонуний меҳнат фаолияти билан шуғулланишдир. Айнан шу турдаги мигрантлар Россия ҳудудига киритилмайди. Бу ҳақда бугун, 25 январь куни Россия Федерацияси Ички ишлар вазирлиги матбуот марказида хабар берилди.\n“Чет эл фуқароларининг Россия Федерациясига киришига йўл қўймаслик тўғрисида қарор қабул қилишнинг асосий сабаблари Россияда вақтинча бўлиш шартларини бузиш, шунингдек, ноқонуний меҳнат фаолияти билан шуғулланишдир”, дейилади хабарда.\nҚайд этилишча, уларга нисбатан бундай қарор қабул қилинган чет элликларнинг аксарияти Россияга визасиз кирадиган хорижий давлатлар фуқароларидир. Россия Ички ишлар вазирлигининг маълумотларига кўра, 2020 йилда Россияга 189 минг чет эллик, 2019 йилда эса 250 мингдан ортиқ одамнинг кириши тақиқланган.\n02 Март 17:10 48430\n02 Март 17:34 37111\n02 Март 18:36 31771\n“Uzauto Motors” 3 мартдан оммабоп автомобиллар сотувини бошлайди\n02 Март 18:33 25575\nЮнусободдаги уйдан 5 нафар талабанинг жасади чиққач, Бош вазир ўринбосари шошилинч йиғилиш ўтказди\n01 Март 17:07 21351


“Сувсоз” корхонасининг икки ходими заҳарли газдан нобуд бўлди\n21 октябр 2020, Тошкент вақти: 21:50\nТошкентда "Сувсоз" давлат унитар корхонасининг икки нафар ходими профилактика ишларини олиб бориш мақсадида қудуққа тушгани ортидан заҳарли газдан вафот этган. Бу ҳақда Тошкент шаҳар ички ишлар бош бошқармаси матбуот маркази маълумот тарқатди.\nҚайд этилишича, ҳодиса 12 июнь куни эрталаб Яккасарой туманидаги “Сазанчик” кафеси яқинида содир бўлган.\nКафе рўпарасидаги қудуққа тушган Х. Б. (1989 йилда туғилган) ва Х. Н. (1988 йилда туғилган) “у ерда тўпланган заҳарли газлар туфайли бўғилиб ўлганлар”.\nУларни қутқаришга ҳаракат қилган 42 ёшли Ҳ.Р. эса заҳарланиш белгилари билан касалхонага ётқизилган.\nИИББ ҳозирда ҳодиса сабаблари аниқланаётганини билдирган.


АҚШнинг юзлаб озиқ-овқат дўконлари кассирлардан воз кечади\nМуаллиф: Akmal Binokulov Сана: 11-01-2018, 15:26\nWalmart ва Kroger савдо тармоқларига қарашли дўконлар харидорлари мобил иловалар ёрдамида товарларнинг штрих-кодларини мустақил равишда сканерлаш ва бир уринишда харидлар билан ҳисоблаша олишади. CNBC'нингхабар беришича, энди навбат пойлаш ва кассирлар хизматларидан фойдаланишга ҳожат қолмайди.\nЯнги сервис Scan & Go номини олган бўлиб, у январь ойи охирига бориб дунёнинг энг йирик савдо тармоғининг 100 та озиқ-овқат дўконида пайдо бўлади, 2018 йил охирига бориб эса уларнинг сони 200 тага етади. Дастлабки синовлар Walmart'нинг 25 супермаркетида ўтказилмоқда. Хизматдан фойдаланиш учун Scan & Go иловасини юклаб олиш ва харидлар штрих-кодларини мустақил равишда сканерлаш керак. Шундан сўнг "Тўлаш" тугмасини босишгина қолади, дўкондан чиқишда эса қўриқчиларга рақамли квитанцияни кўрсатишгина қолади.\nKroger озиқ-овқат гиганти ўзининг 400 дўконида шунга ўхшаш тизимни жорий қилмоқчи. Унинг Scan, Bag, Go платформаси нафақат мобил илова, балки супермаркетда аравача билан бирга берилувчи портатив сканер ёрдамида ҳам штрих-кодларни сканерлаш имконини беради. Харидлар учун ўз-ўзига хизмат кўрсатиш махсус киоскларида ҳисоблашиш мумкин бўлади, у ерда дарҳол сканерлардан умумий сумма ечиб олинади. Кейинчалик бирйўла илова орқали тўлаш мумкин бўлади.\nБундай тизим биринчи бўлиб ўз-ўзига хизмат кўрсатувчи Amazon Go дўконлар тармоғида ўйлаб топилган. У жуда қулай. Бунинг учун шунчаки смартфондаги иловани ишга тушириш керак бўлади, шундан сўнг сунъий интеллект мижоз расталардан олувчи барча товарларни ҳисоблайди. Харидор кетаётганида тизим пулларни автоматик равишда унинг Amazon сайтидаги ҳисобидан ечиб олади. Бунда сунъий интеллект ақлли камералар, машина таълими ва кўплаб дастчикларни ишга солади. Натижада тизим алоҳида инсон ва у амалга ошираётган харидларни идентификация қилади. Шундай бўлса-да, техник қийинчиликлардан кейин компания тўлиқ роботлаштирилган дўконлар очилишини кечиктиришига тўғри келди.\niPhone зарядини тежаш учун 15 маслаҳат\n12 дақиқада тўлиқ заряд! Батареялар оламида нима гап?\nТелефон нега қизийди ва буни қандай бартараф этиш мумкин?\nМатематика, тижорат ва коинот: Фақатгина бир кун дунёнинг энг бой кишиси бўлган Жефф Безос ҳақида\nVisa бевосита тўловни амалга оширадиган янги технологияни тақдим этди\nSpaceX 2019 йилда интернет улашадиган илк сунъий йўлдошларни учирмоқчи


Ақлдан озаётган рақамлар. «Монако» Мбаппе учун янги нарх белгилади\n23:25 / 28.07.2017\n«Монако» клуби ҳужумчиси Килиан Мбаппе мавсум якунига етгач, жамоани тарк этиши мумкин. Бу L’Equipe нашри хабар тарқатмоқда.\nМанба берган хабарга кўра, Мбаппени жамоа фақатгина 200 миллион евро эвазига қўйиб юбориши мумкинлигини билдирган. Олдинроқ, «Монако» вице-президенти Вадим Васильев 18 ёшли форварднинг трансфери бўйича «Реал» билан 180 миллион евро эвазига келишувга эришгани ҳақидаги хабарни рад этганди.\nМбаппе учун бугунги кунда «Реал», «Манчестер Сити» ва «ПСЖ» даъвогарлик қилмоқда. Футболчининг хизматига шунингдек «Барселона» ҳам қизиқиш билдирган. Шу боисдан ҳам «Монако» уни янада қимматроқ нархга сотишни мўлжаллаб турибди.\n«Монако» трансферлардан ҳозирга қадар 167,5 миллион евро ишлаб топишга улгурди. Жамоа Бернарду Силву ва Бенжамена Мендини «Манчестер Сити»га, Тьемуэ Бакайокони эса «Челси»га трансфер қилди.


Бухорода “дом”да наша ўстирган шахс қўлга олинди\n29 октябр 2020, Тошкент вақти: 18:43\nБухородаги кўп қаватли уйлардан бирида етиштирилган наша (сурат ИИВ сайтидан олинди).\nБухоролик 29 ёшли Ш.З. ўзи яшаётган кўп қаватли уйда гултувакларда таркибида гиёҳвандлик воситаси бўлган 4 туп “каноп” ўсимлигини экиб, парваришлаб келаётганлиги аниқланган.\nБухоро вилояти ИИБ ахборот хизмати маълумотига кўра, мазкур шахс 9 май куни соат 13:40 ларда Бухоро вилояти ва Бухоро шаҳар ИИО ФМБ тезкор ходимлари томонидан ўтказилган тадбирда қўлга олинган.\n“Мазкур ҳолат юзасидан Ш.З. га нисбатан Ўзбекистон Жиноят кодексининг 270-моддаси 1-қисми (Тақиқланган экинларни етиштириш – таҳр.) билан жиноят иши қўзғатилган”, дейилади хабарномада.


Аксари эркакларнинг қулоқларини қиздириб, аёлларни эса ҳушёр торттирадиган бу мавзуга яқиндагина мурожаат қилган эдик. Ўша эшиттиришимизда кўпхотинлилик ҳодисаси нафақат мусулмонлар, балки бошқа дин вакиллари орасида, хусусан насронийликнинг баъзи мазҳабларида мавжудлиги тўғрисида сўз юритган эдик. Асосан эса, қуддуслик бир гуруҳ олимлар бу масала юзасидан махсус тадқиқот ўтказгани, ўша изланишлар ривожланаётган мамлакатларнинг кўпчилигида кўпхотинлилик одат тусига кирган бўлиб, ривожланган мамлакатларда бундай одат йўқлигини кўрсатгани тўғрисида ҳикоя қилгандик. Бугун яна шу мавзуга қайтиб, масалани минтақа мамлакатларидан бири, Қозоғистон мисолида ўрганамиз.\nЁши 30 га чиққан олмаоталик Эркабўлан 8 йилдан бери беш вақт намозни канда қилмайди. Шаҳарда унинг уч уйи бор. Ҳар бир уйда биттадан шаръий хотини. Уччала хотинига ҳам бир хил кўз билан қарашга, уччаласини ҳам бир хилда таъминлашга ҳаракат қилади. Хотинларидан бирини суйганидан бошқалари куймайди. Бир кун биринчи, кейинги кун иккинчи, учинчи кун учинчи хотини яшайдиган уйда қолади.\nБиринчи хотинига анча ёш уйланган. Иккинчисини 25 га, учинчисини 28 га кирганида никоҳига олган. Бир этак фарзанди бор. Кўз тегади, деди шекилли, Озодлик мухбирига уларнинг нечталигини айтмади. Бироқ кичик хотинининг яқиндагина кўз ёрганини, ўғиллари қаторига яна бир паҳлавон қўшилганини писанда қилишни унутмади.\nЭркабўлан айтаверса, эртакку дейсиз. Лекин унинг ўзи бу эртак эмас, дейди.\n- Оллоҳ менинг уйланишимни буюрган, бу буйруқ Унинг Китоби -Қуръони Каримда ёзиб қўйилган. Оллоҳнинг сўзига гумон билан қарайдиган бўлсам, мен кимман? Иккинчи, учинчи хотин бўлишга рози бўлган аёллар иймонли бандалардир, - дейди уч хотинли Эркабўлан.\nУнинг фикрини жон деб қувватловчилар Қозоғистонда оз эмас. Республикада чоп этиладиган "Экспресс-К" газетаси бундан 3 ой муқаддам ўтказган сўров натижаларига қараганда, қозоғистонлик эркакларнинг 40 фоизи кўпхотинлилик тўғрисида қонун қабул қилиш керак, деган фикрни билдирган.\nБундай қонун тўғрисидаги гап-сўзлар эса, республика жамоатчилиги орасида 3-4 йилдан бери дам кучайиб, дам сусайиб туради.\nШуниси қизиқки, кўпхотинлиликни жорий этиш тўғрисида қонун қабул қилиш ғояси биринчи бўлиб аёллардан чиққан эди. Бундан 6 йил муқаддам, "Қозоғистонлик муслималар лигаси" ташкилоти раҳбари Омина Абдукарим қизи, бу масала юзасидан таклифини, қозоқлар сонини кўпайтириш зарурлиги билан изоҳлаган эди.\nШундан кейин бу масала парламентда бир неча бор кўтарилди. Мажлис депутати Амангелди Айталининг фикрича, хотинни кўпайтириш – бадавлат кишилар учун бир эрмак, холос. Бироқ айни пайтда у, кўпхотинлиликка расман рухсат берилиши етим болалар ҳамда бева аёллар муаммосини ҳал қилишга ёрдам бериши мумкин, деган фикрда.\nКўпхотинлиликка рухсат бериш ғояси тарафдорлари Қозоғистон парламентида озроқ бўлдими, ҳар қалай депутатлар бундай қонунни қабул қилган эмас.\nҚонун қабул қилинган эмасу лекин амалда, қозоғистонлик эркак, агар хоҳласа, иккинчи ёки учинчи хотини билан давлат идорасида никоҳдан ўтишига имкон бор. Гап шундаки, Қозоғистон фуқаросининг паспорти ҳайдовчилик гувоҳномасига ўхшаб кетадиган бир варақча холос. Унда паспорт эгасининг оилавий аҳволи тўғрисида маълумот ёзиб қўйиладиган чизиқнинг ўзи йўқ.\nҚозоғистон республикаси Адлия вазирлиги Фуқаролик ҳолатларини қайд этиш бўлими мудири Зайда Нурабаеванинг айтишича, кўпхотинлилик мамлакат конституциясига зид ҳолатдир. Шунинг учун ҳам, иккинчи, учинчи ва ҳоказо хотинлар ҳатто расмий никоҳдан ўтган тақдирда ҳам биринчи хотин билан тенг ҳуқуқли бўла олмайди. Чунки уларнинг ҳуқуқларини ҳимоя қиладиган қонун йўқ.\n- Оилавий мулк билан боғлиқ можаро чиқса, иккинчи хотин мулкка қандай даъво қила олади? Даъво қилиб борган маҳкамаси "сенинг никоҳинг ноқонуний, фарзандинг қонунга кўра, меросхўр бўла олмайди", деб ҳайдаб чиқаради, - дейди Адлия вазирлиги вакили.\nМасаланинг яна бир жиҳати ота бир, она бошқа болаларнинг руҳий ва жисмоний саломатлиги масаласидир. Руҳшунос Зубайда Кененбаеванинг айтишича, иккинчи хотиндан бўлган фарзандлар саломатлиги биринчи хотин болалариникидан, одатда, ёмонроқ бўлади.\nБироқ лавҳамиз қаҳрамони, уч хотиннинг эри, ёши 30 га чиққан олмаоталик Эркабўлан докторнинг бу гапларига эътибор бермайди. Ҳамма гап оналарининг қандай тарбия қилишига боғлиқ, улар меҳр билан боқса, болаларим ҳам тошбағир бўлиб ўсмайди, дейди у.


Ўзбекистон Исломий ҳаракати етакчиси Усмон Ғозий.\nЎзбекистон Исломий ҳаракати "Исломий Давлат"ни қўллаб қувватлаши ва у билан бир сафда эканлигини маълум қилди. Ўзбекистон Исломий ҳаракати раҳбари Усмон Ғозий тарафидан 13 сентябр куни имзоланган ва 26 сентябр куни эълон қилинган баëнотда “Ироқ ва Шомда Исломий Халифалик эълон қилингани хабари” ҳаракат аъзоларини “хурсанд ва хушнуд” қилгани таъкидланади. Баëнот муаллифлари бутун дунё мусулмонларини “Исломий Хилофатнинг тикланиши” билан табриклаб, бошқаларнинг ҳам бу гуруҳни қўллаб-қувватлашга чақиради.\nБаёнот “Ўзбекистон Исломий Ҳаракати томонидан Исломий Давлат учун қўллаб-қувватлаш ва насиҳатномаси”, дея номланган.\nУсмон Ғозий баёноти эълон қилинган hilofatnews.com веб саҳифаси 2013 йилда Туркияда очилиб, АҚШда рўйхатдан ўтган.\nБарча ҳаракат аъзолари номидан ўзларининг Исломий Халифат билан бир сафда эканини эълон қилган Ўзбекистон Исломий ҳаракатининг ҳозирги раҳбари Усмон Ғозий 2009 йилда ўлдирилган салафи Тоҳир Йўлдошнинг “Хилофат шаббодалари эсмоқда, карвондан орқада қолманглар¸ деб башорат қилган кунлар” келганидан хурсандлигини баëнот давомида таъкидлайди.\nБундан бир йил олдин Озодлик билан суҳбатлашган Ўзбекистон Исломий ҳаракати вакили Сурияда президент Башар Асадга қарши жанговар ҳаракатларга қўшилмаслигини билдирган эди.\nҲаракатнинг расмий сўзчиси Яҳё Ҳикматий Озодликка юборилган аудио жавобида Суриядаги жангларга аралашиш "АҚШ найрангига учишни англатиши"ни айтган эди:\n“АҚШ ҳар доимгидек мужоҳидлар қўли билан ўз рақибларини йўқотмоқчи. Кейин эса қурбонлар бериб, заҳматлар чеккан мусулмонларни зинҳор ҳукуматга келтирмоқчи эмас. Бундан ташқари, Афғонистон жиҳодини ҳам шу билан сусайтирмоқчи. Биз бу кофирларнинг қўлида фигура бўлмаймиз. Бизда жиҳодий амалиëтларни Сурияда давом эттириш, деган гап йўқ. Ўзбекистон Исломий ҳаракати минтақадаги курашини давом эттирмоқда”, дейилган эди ЎИҲ йўллаган аудиожавобда.\nОрадан бир йил ўтиб, Сурия ва Ироқда катта ҳудудларни эгаллаб олган “Исломий давлат” гуруҳи Ўзбекистон Исломий ҳаракати қўлловига нойил бўлди.\nБаëнотда бунинг сабаби “Ислом ва куфр ўртасида давом этиб келаётган бу мужодалада ўз иймоний мажбуриятлари” билан изоҳланади.\nЧўкаëтган одамнинг ҳасга ëпишиши\nЎИҲ тарқатган “насиҳатнома”да Покистон Қуролли кучларининг Афғонистон билан чегарадош, қабилалар назоратидаги Вазиристон минтақасида олиб бораётган йирик ҳарбий амалиётлари ҳаракат жангариларини оғир аҳволда қолдиргани борасида ишорат бор:\n“Вазиристон дунёдан узиб қўйилгани, кўплаб мужоҳидлар жанг қилишдан бош тортиб, минтақани бўшатиб қўйишгани ва жангнинг бошида турган жамоатлари ҳам ҳамма томондан қамалга олингани” ҳақидаги маълумотлар баëнотдан ўрин олган.\nЎзбекистон учун таҳдид кучайди\nЎИҲ ҳақидаги китоб муаллифи¸ покистонлик журналист Аҳмад Рашиднинг Озодликка айтишича¸ бу ҳолат кучсизланган ҳаракатнинг пилиги кўтарилиб, Марказий Осиë учун янгидан таҳдид манбаига айланганидан далолат:\n- Воқеаларнинг бундай ривожи Марказий Осиё учун жуда катта таҳдид яратмоқда. "Исломий Давлат" гуруҳи жуда яхши молияланган, аъло даражада қуролланган ва дунёда танилган террорчи гуруҳдир. Албатта ЎИҲнинг бу даҳшатли гуруҳга қўшилиши унинг Марказий Осиё халқи олдида нуфузини туширади. ЎИҲ бир қадар сиёсийлашган ва "Исломий давлат" гуруҳига ўхшаб ўта радикал ҳаракатлар қилмаган эди. Бу баёнот назаримда ЎИҲ аъзоларининг ҳаммаси Ироқ-Сурияга кетишини англатмайди. Аммо энди минтақада қоладиган гуруҳ аъзолари "Исломий давлат" гуруҳидан қўшимча қувват олади ва бу гуруҳнинг ишларини шу минтақада амалга оширади¸- дейди суҳбатдош.\nЎзбекистон Исломий Ҳаракати 1997 йилда Афғонистон Толибон ҳаракати раҳбари Мулла Муҳаммад Умарга байъат берган холда фаолият олиб борган.\nНавбатдаги баëнотдан тушунилишича¸ “14 йиллик тинимсиз жиҳодий фаолиятлари натижасида Америка шармандаларча Афғонистонни тарк этиб қочишга шошаëтгани” ЎИХнинг Афғонистондаги вазифаси тугалланганига ишорат.\nЎИҲ "Исломий давлат" паноҳига ўтиши сабаби бу гуруҳининг иқтисодий жиҳатдан қудратли экани билан изоҳланмоқда.\n"Исломий давлат"га мадҳия\nБаëнотда Ироқ ва Шомда тузилган "Исломий Халифалик"нинг тўртта афзаллиги саналади:\n"Исломий Давлат" нинг “Россия, Америка ва бошқа ҳукумат билан сиёсий ҳамкорлик” қилмагани биринчи ижобий хусусият сифатида саналади.\n"ИД"нинг мавжуд ҳудуд ва чегараларини мутлақо тан олмасдан Фаластин, Макка ва Мадинани ўз ичига олиш режаси эса иккинчи афзаллик сифатида мақталади.\n"ИД"нинг ЎИҲ олқишига сазовор бўлган яна бир жиҳати мана бу мисраларда ифода қилинган.\n“Ўғриларнинг қўллари кесилмоқда, насоролардан жизя олинмоқда, Иблисга ибодат қиладиган язидийя тоифаси қириб ташланмоқда, журналист қиёфасидаги куфр жосусларининг бошлари узилмоқда”\nЎИҲдан "ИД" учун "мастер класс"\nЎзини жиҳод амалиëти бўйича билимдон устоз ҳисоблаган ЎИҲ раҳбари Усмон Ғозий янги тузилган "ИД"га насиҳат қилишни ҳам унутмаган.\nЎИҲ раҳбари Ироқ ва Шом ерида фаолият олиб бораётган барча жиҳодий жамоатлар¸ “Жабҳатун Нусрат”, “Ансорул Ислом” ташкилотларини "Исломий Давлат" билан бир сафда бўлишга чақиради.\nШу билан бирга ЎИҲ раҳбари "ИД"ни “Жиҳод ибодатига дунё, мансаб, мол-дунё муҳаббати аралашиб қолишидан” ҳаргиз эҳтиёт бўлишга чақиради.\nЎИҲ раҳбариятининг насиҳатларидан бири қатл процедурасига оид.\nЎИҲ тавсиясига кўра¸ қатл шошма-шошарлик билан эмас, балки “шу ишнинг ўз аҳллари бўлмиш тақводор уламолар” фатвосига кўра амалга оширилиши лозим.\nЎИҲ 1999 йилда Тожикистоннинг Жирғатол туманида қўним топади ва ўша ердан Қирғизистоннинг Боткент вилоятига ҳужум уюштиради.\nБу ҳужумларни биз уюштирдик, деб тан олган эди Тоҳир Йўлдош ўзи тайëрлаган тарғибот фильми воситасида.\n2009 йили 27 август куни Тоҳир Йўлдош Вазиристонда пилотсиз бошқариладиган АҚШ учқичи отган ракета ҳужумида яраланиб, сал ўтмай касалхонада жон таслим қилади.\nЎшандан буён Ўзбекистон Исломий Ҳаракатига Усмон Ғозий раҳбарлик қилмоқда.


Билиб қўйган маъқул |\nPosted by "Истиқбол йўли" On Январь 14, 2017\nИНСОН ХУЛҚИ ҚОМАТИГА ТАЪСИР ЭТАДИ\nКўпчилик инсонлар тана вазнининг ортишидан шикоят қилишади. Бунга нотўғри овқатланиш ва камҳаракатликни сабаб қилиб кўрсатишади. Мутахассисларнинг айтишича, тана вазнининг ортишига инсон руҳияти, феъл-атвори ҳам таъсир кўрсатади.\nҚўллар—инсоннинг ёшини “айтиб қўядиган” аъзо ҳисобланади. Қўлларга қараб, нафақат инсон ёшини, балки унинг феъл-атворини ҳам билиш мумкин. Жумладан, бармоқлари, кафти, билаклари дўмбоққина инсонлар бирор жамоага тез киришиб кета олмайдиган, кўпчилик орасида ўзини ноқулай ҳис этадиган инсонлар ҳисобланар экан.\nБўйни йўғонлар ҳар ишда ўзини айбдор санайверадиган инсонлар тоифасига кириши мутахассислар томонидан ўтказилган тадқиқот натижаларидан маълум бўлди. Улар ҳаётларидаги хатоликлари учун доим ўзларини айблаб, шу юкни ўз бўйинларига оладилар.\nЎзи қодир бўлган вазифалардан ҳам ортиқроқ вазифаларни зиммасига олувчи кишиларнинг елкалари қийшайиб, қоматларига салбий таъсир кўрсатади.\nКўпинча фарзанди билан муаммолари бўлган оналарда ёки бирон янги ғояни амалга оширишда қийналаётган инсонларнинг қорни катта бўлар экан. Бу ортиқча хавотир ва иккиланишлар белгисидир.\nБелларнинг семириб кетиши кўпинча ўз-ўзидан қониқмаслик, асабийлик ва жиззакилик натижасидир. Билингки, бу туйғулар атрофдагиларга ҳам таъсир қилиши мумкин.\nДаҳанг ости (бақбақа) ва юзларнинг тўлишиши ўз фикрини тўлиқ баён этолмайдиган кишиларда учрайди. Бундай инсонлар суҳбатларда ўз фикрларини бўяб, безаб сўзлашга ҳаракат қиладилар. Кўпинча ёлғон ва ҳақиқат ўртасида мувозанат сақлашга интиладилар.\n"Истиқбол йўли" © 2019


РБК: S7 акционерлари “Трансаэро”нинг хусусий кредиторлари билан компанияни сақлаб қолишга келишиб олдилар\n00:26 / 24.10.2015\nS7 (“Сибирь”) авиакомпанияси бош директори ва акционери “Трансаэро”нинг хусусий кредиторлари билан компанияни сақлаб қолиш режаси бўйича келишиб олди.\nАвиакомпания ҳозирда банкротлик ёқасида турибди. S7 банкларга “Трансаэро”нинг қарзи эвазига янги бирлашган компаниянинг 49 фоизини таклиф қилмоқда. Бу компанияга S7, “Глобус” (S7 га киради) ва “Трансаэро” авиакомпаниялари киради. Бу ҳақда РБК нашри S7 гуруҳи эгаларидан бири Наталия Филевага иқтибос келтирган ҳолда хабар бермоқда.\nФилеванинг айтишича, кредлиторлар 49 фоиз акцияни “Трансаэро”нинг қарзидаги улушга мос равишда бўлишиб оладилар. S7 акционерларининг баҳолашича, компанияларнинг бир ташувчига бирлашиши йилига қўшимча 5 млрд рубль соф пул оқимини жалб қилишга имкон беради.\nФилеванинг таъкидлашича, авиакомпанияни сақлаб қолиш бўйича ушбу режага Новикомбанк, МФК банки, Абсолют-банк, Москва саноат банки, Москва кредит банки ва БФА банки розилик берган.\nБироқ давлат банклари, улар орасида Сбербанк ва ВТБ ҳам бор, ўз жавобларини ҳали беришмаган. Альфа-банкнинг ҳам муносабати ҳозирча ноаниқ.\n26 октябрда “Трансаэро”нинг лицензиясини чақиртириб олиш бўйича буйруқнинг амалга оширилиши муддати тугайди.\n“Трансаэро”ни сотиб олмоқчи бўлаётган S7 акционери Владислав Филев компаниянинг рухсатномаси сақланиб қолиниши муҳимлигини айтмоқда. Унинг айтишича, рухсатнома сақланиб қолган ҳолда “Трансаэро” ва S7 битта компанияга бирлаша олади.


БАНК ТИЗИМИДАГИ ЮТУҚЛАР НАМОЙИШ ЭТИЛДИ - Ўзбекистон овози газетаси\nБАНК ТИЗИМИДАГИ ЮТУҚЛАР НАМОЙИШ ЭТИЛДИ\nПойтахтимиздаги «Кўргазма савдо маркази» мажмуасида банк технологиялари, асбоб-ускуналари ва хизматлари VII «BankExpo — 2014» Миллий кўргазмаси бўлиб ўтди.\nМазкур кўргазма Ўзбекистон Республикаси Марказий банки томонидан Олий Мажлис Қонунчилик палатасининг Бюджет ва иқтисодий ислоҳотлар ҳамда Ахборот ва коммуникация технологиялари масалалари қўмиталари, Олий ва ўрта махсус таълим вазирлиги, Ўзбекистон Ахборот технологиялари корхоналари ва ташкилотлари ассоциацияси, Банклар ассоциацияси ҳамда «Камолот» ёшлар ижтимоий ҳаракати билан ҳамкорликда ташкил этилди.\nКўргазмада «Ҳамкорбанк» очиқ акциядорлик-тижорат банки ҳам ўзининг янги замонавий технологиялари ва маҳсулотлари, интерфаол хизматлар, хусусан, мижозларни интернет орқали жалб этишнинг замонавий усуллари каби банк ва мижозлар ўртасидаги муносабатларни юқори поғонага олиб чиқувчи янги ахборот дастурлари билан қатнашди.\nАйниқса, инновацион банк хизматлари бўйича информацион табло, инфокиоска, интернет банкинг киоск каби мижозларнинг ўз-ўзига хизмат кўрсатиши турлари иштирокчилар эътиборини тортди. Шунингдек, электрон навбат кутиш тизими, алоқа маркази, on-line ариза каби мижозлар учун қўшимча хизмат турлари ҳам кўпчиликка мансур бўлди.\nМасалан, Информацион табло ўзининг жозибадор кўринишга эга бўлган 42 дюмли сенсорли экран билан жиҳозланган ўз-ўзига хизмат кўрсатиш ускунасидир. Ҳозирги кунда информацион таблолар вилоят марказлари ва Тошкент шаҳридаги филиалларда мавжуд.\n— Бугунги кўргазмада биз сенсорли экран ёрдамида бошқариладиган технологияларимиздан бирини намойиш этмоқдамиз, — дейди «Ҳамкорбанк»нинг маркетинг бошқармаси етакчи мутахассиси Шамшод Ғозиев. — Айни вақтда cенсорли маълумотлар таблоси мижозлар хизматида. Оператор ва мутахассислар банд бўлса, мижозлар табло орқали банк хизматлари ҳақида маълумотлар олиши мумкин. Банк филиалларининг жойлашиш ўрни, кредитлар, омонатлар, уларнинг миқдори, пластик карта турлари шулар сирасидандир.\nКўргазмада «Ҳамкорбанк» очиқ акциядорлик-тижорат банки томонидан чекка ва аҳоли зич жойлашган туманларда фаолият юритаётган кичик бизнес ва хусусий тадбиркорлик субъектлари, ишлаб чиқариш микрофирмалари, деҳқон-фермерлар, ёш тадбиркорларнинг лойиҳаларини қўллаб-қувватлаш бўйича ўтказилган танловлар ғолибларининг 12 тасига имтиёзли кредит ажратиш ҳуқуқини берувчи сертификатлар топширди.\n— «Ёшлар учун ишчи ўрин ташкил қилиш лойиҳаси» йўналишида «Ҳамкорбанк»нинг Чилонзор филиалидан 290 миллион сўмлик имтиёзли кредит ажратиш ҳуқуқини берувчи сертификатни олдим, — дейди «SCARLET DIAMOND» МЧЖ раҳбари Алишер Ҳожиев. — Корхонамиз эркаклар кийимларини ишлаб чиқаришга ихтисослашган. Ҳозирда 50 нафар ёш иш билан таъминланган. Банк кредити эвазига яна ўнлаб янги иш ўринлари яратилади.\nКўргазма даражасида банклар ўртасида ўтказилган турли номинациялар ғолиблари аниқланди. Хусусан, «Ҳамкорбанк» ОАТБ «Хорижий кредит линияларини жалб этаётган энг яхши банк» ҳамда «Инновацион ғояларни қўллаб-қувватлашга интилувчан энг яхши банк» номинациялари ғолиби бўлди.


00:40 / 30.09.2018 2429 pdf Ўқиш режими + -\nТурли сабабларга кўра аёллар масаласи Исломга қарши таъна тоши отилишининг асосий нишонларидан бирига айланиб қолган. Ҳатто баъзи мусулмон уламолар «Аёллар масаласи Ислом уммати кўксига санчилган заҳарли ханжардир», деб айтишга мажбур бўлдилар. Бу масала бўйича кўплаб китоблар битилган, мақолалар ёзилган, хутбалар, мавъизалар қилинган.\nАлбатта, бу масалага ортиқча тўхталишга бизнинг имконимиз йўқ. Иккинчидан, Ислом ўз таълимотларига хилоф қилиш оқибати-да келиб чиққан нотўғри ҳолатга жавоб беришга мажбур ҳам эмас. Энг муҳими, Ислом ҳеч кимнинг ҳимоясига муҳтож ҳам эмас. Фақат тушуна олмай турган кишиларга тушунганлар ёрдам бериш қабилида иш тутиш мумкин, холос. Шу маънода «Аёл киши ва тенг ҳуқуқлилик» номли мақолада бу масалага мавзунинг сиёқига биноан бир оз изоҳ берилган эди. Энди эса яна мавзунинг сиёқига биноан баъзи бир масалаларни баён қилиб қўйиш фойдадан холи бўлмайди, деб ўйлаймиз.\n«Расулуллоҳ соллаллоҳу алайҳи васаллам: «Кимнинг учта қизи бўлса-ю, у уларнинг хархашаларига, оғирликларига сабр қилса, Аллоҳ уни уларга кўрсатган раҳми туфайли жаннатга киритур», дедилар.\nИслом эркакларга мос бўлган оғир ишларни аёлларга фарз қилмаган, лекин аёлларга хос баъзи ишларни эркакларга хос ишлар ила тенглаштириб, улар билан тенг ажр олишни жорий қилган. Мисол учун, аёлларнинг туғишдаги қийноқларини эркакларнинг душманга қарши жиҳодига тенглаштирган. Бу маънолар ўз ҳақ-ҳуқуқини талаб қилиб чиққан муслима аёллар шарофати ила Пайғамбар соллаллоҳу алайҳи васаллам томонларидан баён қилинган.\nҚолган пайтларда аёл кишини ишлашга мажбур қилиш йўқ. Уни турли йўллар билан ташвиқот қилиб, арзон иш кучи сифатида эзишга ҳам ҳеч кимнинг ҳаққи йўқ. Аёл-қизларни тонг-саҳарда далага ҳайдаб кетиб, хоҳлаганича ишлатиб, тун қоронғусида қайтариб олиб келишга ҳам ҳеч кимнинг ҳаққи йўқ. Аёлларни ўзларига мос бўлмаган ишларда ишлатиб, уларнинг аёллик латофати ва оналик қобилиятига футур етказишга ҳам ҳеч ким ҳақли эмас.\n00:38 / 30.09.2018 1985\n00:46 / 30.09.2018 1665\nМенинг сўровим эсингдан чиқмасин!\nУмму Ҳабиба онамиз розияллоҳу анҳодан аввалги ҳикояларини яна давом эттирадилар.Менга мол етиб келгач, аввал хушхабар келтирган Абраҳага одам юбориб.Ўша куни давоми...\n1491 11:27 / 01.01.2020\n1618 18:33 / 02.01.2019\n1747 11:10 / 29.12.2018\nМаймуна Бинти Ҳорис розияллоҳу анҳонинг фазллари (иккинчи мақола)\nЖаъфар ибн Абу Толиб розияллоҳу анҳу келиб, кетганларидан кейин Маймуна бинти Ҳорис розияллоҳу анҳо сабр қила олмасдан, туяга миниб, Расулуллоҳ соллаллоҳу алайҳи давоми...\n1089 11:06 / 06.02.2020


Йигитали Мамажонов тўйи бўлгани ҳақидаги гап-сўзларга ойдинлик киритди - Darakchi\nЙигитали Мамажонов тўйи бўлгани ҳақидаги гап-сўзларга ойдинлик киритди\nШОУ-БИЗНЕС 21.06.2017, 16:18\nТеглар: Шоу-бизнес, Тўй\nhttps://darakchi.uz/uz/29299Актёр Йигитали Мамажоновнинг Instagram’даги саҳифасига жойлаган сўнгги сурати ва унга ёзиб қолдирилган “рафиқам билан” сўзи изоҳ сифатида ёзиб қолдирилганидан сўнг, тармоқларда актёрнинг яширинча тўйи бўлиб ўтди, мазмунидаги гап-сўзлар кўпайди. “Дарё” масалага ойдинлик киритиш учун актёр билан боғланди.\n“Фотиҳам бўлиб ўтди, ҳали тўйимиз бўлгани йўқ, тўйни кейинроқ қиламиз”, — деди Йигитали Мамажонов.\nЙигитали суратни “қаллиғим билан” деб изоҳласа маъно жиҳатдан тўғри бўлар ва гап-сўзларга ҳожат қолмас эди. Чунки, “рафиқа” сўзи турмуш қурган инсонларга нисбатан қўлланилади.\nЙиллар кўринишига таъсир ўтказолмаган машҳурлар


Бухоро театрида янги драма » MUZAFFAR.UZ\nБухоро театрида янги драма\n2020 йил сўнггида Ўзбекистон Халқ ёзувчиси, таниқли адиб, шоир ва таржимон Асқад Мухтор таваллудининг 100 йиллиги юртимизда кенг нишонланган эди. Шу муносабат билан Бухоро вилоят мусиқали драма театрида машҳур адибнинг энг катта асарларидан бири “Бўронларда бордек ҳаловат” қиссаси асосида театр режиссёри, Ўзбекистонда хизмат кўрсатган артист - Нодира Мўминова томонидан янги драма саҳналаштирилди.\nЎзбек адабиётининг йирик вакилларидан бири, маҳоратли ёзувчи Асқад Мухтор ўз асарларида ҳар бир соҳада учраши мумкин бўлган барча зиддиятларни, нуқсонларни чуқур идрок этган ҳолда, ўзининг нуқтаи назаридан келиб чиқиб тасвирлайди ва ҳал қилади. Унинг ҳар бир асарида ўзи яшаган даврнинг сурати бор. Адиб қийинчиликдан бахт излаган кишилар ҳаётини маҳорат ила тасвирлаш билан бирга бизни ўша инсонлар ҳаётига беихтиёр равишда ошно қилиб қўяди. Шунинг учун бўлса керак, бу асар «Бўронларда бордек ҳаловат» деб номланади. Асардаги Заргаров, Зиёда, Мамат, Тўмарис, Казимиров, Маша сингари кишилар ўзларининг бунёдкорлик ишларини завқ ва ирода кучи билан бажариб, кишиларни янги-янги қаҳрамонликларга ундайди. Яъни, бу образлар ижросини кўрган томошабин ўзидаги иккиланиш ва қийинчиликдан чўчиш хусусиятларини енгиб, ҳаётнинг турли синовларига бардошли бўлишни ўрганади.\nЗаргаров ўз ишини севадиган, қатъий фикрли тадбиркор раҳбар. У хотини Фотиманинг қаршилигига қарамай, чўлни ўзлаштиришга, ўзи учун муҳим бўлган ишни қилишга келади. Заргаров оғир шароитли жойларда яшаса-да, ўз мақсади йўлида қаттиқ меҳнат қилади. Ҳаёт йўлида учраган кишилардан кўпгина яхши фазилатларни ўрганади. Тақдир синовларида иродаси тобланади. Унинг ишлари доим ҳам яхши бўлавермайди, орзулари доим ҳам амалга ошавермайди. Ҳаётининг айрим кунлари ғуссалар ва тушунмовчиликда кечса ҳам, Заргаров ўз аҳдидан қайтмайди, ортга чекинмайди. Унинг интилишлари, ўз қилган хатоларидан тўғри хулоса чиқара олиши кейинги ютуқларининг гарови бўлади. Асар сўнггида унинг ҳаётида ҳам ўзи орзиқиб кутган яхши кунлар етиб келади. У ўзи сингари чўлқувар қиз Зиёдани учратади ва ҳаётини янгидан бошлайди.\n“Дўстлик” ордени соҳиби, етакчи саҳна устаси Раҳим Эргашев янги саҳналаштирилган “Бўронларда бордек ҳаловат” драмасида Заргаров ролини маҳорат билан ижро этди. Шунингдек, артистлар Содиқ Муродов, Рўзигул Қандова, Зайниддин Каримов, Жамила Эргашева, Ҳамид Исломов, Лайло Жумаева, Туроб Жумаевлар билан бирга Рустам Раҳматов, Нафиса Саидова, Бахтиёр Нажмиддинов каби ёш артистлар ўзларига топширилган ролларни бажардилар. Оммавий саҳналарда театрнинг балет гуруҳи қизлари иштирок этдилар.\nАсар томошабинларга маъқул бўлади, деган умиддамиз.\nИстеъдод меҳнатда шаклланади


Она ватан - муқаддас макон » "Оқдарё овози" газетаси\nОна ватан - муқаддас макон\nТаълим / ЖАМИЯТ\nИнсонга берилган энг бебаҳо неъматлардан бири - ўз Ватанида яшашдир. Чунки Ватан унинг киндик қони тўкилган, гўдаклик чоғи ўтган, илк қадамларини қўйган, ёшлик, кексалик даврларини сурадиган, хотиралари муҳрланган, ота-боболарининг юрти, фарзанду набиралари улғайган заминдир! Ватанга муҳаббат, бу - баландпарвоз сўз эмас! Ватанга муҳаббат - бахт топган остонамиз - оиламизга, бизни элу юртга қўшган урф-одатлар, удумлар - миллий қадриятларга, биз югуриб ўсган тупроқ, отамиз эккан ва биз билан бирга улғайган дарахт, онамиз тебратган бешикка бўлган муҳаббатдир.\nҲар бир халқнинг ўзига хос миллий ҳамда диний байрамлари мавжуд. Мана шундай миллий байрамларимиздан бири бу 14 январь юртимизда "Ватан ҳимоячилари куни" байрам сифатида нишонланади. Дар-ҳақиқат, Ватан - муқаддас макон. Уни ҳимоя қилиш, душманлардан асраш, унинг равнақи ва фаровонлиги йўлида хизмат қилиш - ҳар бир инсон учун ҳам фарз, ҳам қарздир. Ватан сарҳадлари дахлсизлигини таъминлаш, юрт шаъни ва ор-номусини кўз қорачиғидек асраб-авайлаш шу заминда яшаётган ҳар бир имонли, эътиқодли ва ихлосли фарзанднинг муқаддас бурчидир. Шуни алоҳида таъкидлаш жоизки, тинчликни сақлаш, мустақиллигимизни янада мустаҳкамлаш, юртимиз барқарорлиги ва хавфсизлигини таъминлашда миллий армиямизнинг алоҳида ўрни бор.\nМаълумки, Мустақиллигимизнинг илк йиллариданоқ мамлакатимиз мудофаасини кучайтириш масаласи давлатимиз сиёсатининг энг муҳим устувор йўналишларидан бири сифатида белгилаб олинди. Юртбошимизнинг Мудофаа ишлари вазирлигини ташкил этиш тўғрисидаги фармони билан бу борадаги ишларга тамал тоши қўйилди.\n1993 йил 29 декабрь куни Ўзбекистон Республикаси Олий Кенгашининг қарори билан "14 январь - Ватан ҳимоячилари куни" деб белгиланди. Ватан ҳимоячилари кунини нафақат ҳарбий хизматчилар, балки айни вақтда армия сафларида ўз бурчини ўтаб қайтган ватандошларимиз ва эртага хизматга борадиган минг-минглаб навқирон йигитларнинг байрами, деб қабул қилинган. Ушбу байрам муносабати билан ҳар йили юртимизда тантанали тадбирлар ўтказилади.\nВатанни севиш, ардоқлаш, ҳимоя қилиш - ҳар биримизнинг шарафли бурчимиздир. Ватан ҳимояси - муқаддас бурч. Ҳар йили Ватан ҳимоячилари байрами арафасида бир-бирларини табриклаётган нафақат ҳарбийлар, балки юртимизда фаолият олиб бораётган бошқа касб эгалари, шунингдек ўқувчи-талабалар, иқтисодчилар, инженерлар, агрономлар, спортчилар ҳам бир-бирларини шу азиз байрам билан табриклаётганида юрагимиз ёришиб кетади. Барчамизнинг бугунгидек тинч, хотиржам ҳаётимиз қуролли Кучларимиз томонидан ишончли тарзда ҳимоя қилинмоқдаки, мана шундай масъулиятли бурчни сидқидилдан адо этаётган, тараққиётимиз барқарорлигига камарбаста бўлаётган ўғлонларимизни ҳар қанча эъзозласак, кўкка кўтарсак, арзийди. Она юртимиз ҳар доим ўзининг мард, жасур йигитлари билан фахрланиб келган.\nМамлакатимизнинг мард, шижоатли, ўктам йигитлари армия хизматидан заҳирага бўшатилганларидан кейин ҳам ҳарбий хизматдаги каби ғайрат-шижоат билан юрт равнақи йўлида турли соҳаларда фидокорона масъулият билан меҳнат қилмоқдалар. Ватан ҳимоячилари кунини республикамиз бўйлаб кенг миқёсда, тантанали равишда нишонланиши халқимизнинг ўз армиясига нисбатан чексиз ҳурматини англатади. Ушбу байрамнинг нишонланиши халқимизнинг ўз миллий армиясига нисбатан чексиз ҳурматини, алп йигитларига нисбатан ифтихорини билдиради.\nВатанни ҳимоя қилиш ҳар бир эр йигитнинг муқаддас бурчидир. Айни кунларда юртимизда Ватан ҳимоячилари куни кенг нишонланмоқда. Туманимизда ҳам мазкур санага бағишланган байрам тадбирлари кўтаринки руҳда ўтказилмоқда. Ватанимиз ҳарбийлари ҳамда юртдошларимизни Ватан ҳимоячилари куни билан чин қалбимиздан самимий муборакбод этамиз.\nҲАЁТДАН ШУКРОНА ҚИЛИБ ЯШАШ КЕРАК